url: =Makai hoih in pilna thupi sa ~ Pau Khat Suan :: ZOMI DAILY\nposted on 1 August 2019 at 5:50 am Lomkholna: News, Paukhatsuan, Zomi\nMipil mihoih makai in nautang leh khangthakte’n thuthei a a pil ding deihsak a, Mihai leh ukcip nuam lungsim sia makai in pilna leh thutheihna khaktan in, mipi’ mit humcip ding hanciam den hi.\n“Pil peuh leteh midangte’n na na ong sem lel ding uh hi..” ( LKY ). A gam a khantohna ding in khangthakte’ pilna thupi ngaihsut mahmah a, executive power peuhmah ama’ munciat ah a pil penpen, a pil mahmah, a thei mahmahte mah makai sak pah hi.\nA khangto thei mahmah lo, thatang suang a ukcip leh angsung ading meetdawh ding bek a ngaihsun den makai in amah sang a pil zaw, a siam zaw, a thei zaw makai thei mipil leh thuthei a khankhiat khak ding leh tuabang mite in mun a ngah khak ding patau den hi. Khaktan theihzah in khaktan den hi. Mipi’ in thu a theih khak ding patau a, mit humcip sak ding hanciam hi. A suuksia deuh munte ah makai khat bek in munkhempeuh sawk in vai khempeuh sai, siapi sem kawikawi nuam den hi.\nKipawlna khatpeuh ah mipil leh thutheite kinawlkhin, kipampaih a, mipil leh siamna neite in tua mun nuam salo, kihel lo in, mipi’ tung ah thugil a kigen kei leh tua kipawlna kimakaih zia diklo hi.. kici thei pah a, muan leh belhtaak kipawlna hilo hi kici thei pah hi.\nLeitung vai kipawlna genloh Pasian’ thu tawh kalsuan vaihawmna biakinn leh pawlpi nangawn tuabang mah ahi hi. Tuabang munte makaipi khat sang a mipi pilzaw ngeilo ( kikhaktan ahihman in ) a, khangto lo, mi banlo den hi.\nA khangto leh gualtung tuang kipawlna, pawlpi, gam leh minam i ut leh pilna thupi ngaihsut a, mipil misiamte amau’ mun ding mah ah koih thei in, khangthakte i makaih i pattah siam ding kisam mahmah hi.\nZomite’n pilna leh mipil thupi ngaihsut leng… lunggulh huai ei maw… Pau Khat Suan\nPrevious: ZYA te’n Pyidawtha khuasung hawkguam tuiluan nading Pipe thuah\nNext: Sungtawng pan kikhel ding kisam masa ~ Pau Khat Suan\nIndonesia, Bali ah nelvang sung vankham hento in apuasim mi 3 kiman


timestamp: atn

url: =Guta te’n Malaysia ATM khatpan sum guksawm in puakkhamsak :: ZOMI DAILY\nposted on 14 August 2017 at 7:32 am Lomkholna: Malaysia, News, Sawltak, World\nMalaysia, Kedah State sung aom Bank pan sum lakkhiatna ATM khat guta te’n sumguksawm in puakkhamsak uh cih NST pan kiza hi. Hih ATM (Automated Teller Machine) pen Bank Simpanan Nasional (BSN) te ii neihsa ahihi.\nKedah State, Jitra khuasung aom Rural Transformation Centre (RTC) sungah zanni Sunday zingsanglam 2:30am hunpawl in thupiang ahihi. Guta te’n apuakkhamthei Homemade Explosive tawh ATM puakkhamsak in, sumkoihna singkuang “Cash Box” pen aguksawm ahihi.\nAhi zongin tua sumkoihna Cash Box pen bangmah ki khoihkhakna omlo in, bangmah gutheilo in gutate taimang hiding kici hi.\nKubang Pasu police chief Superintendent Mohd Ismail Ibrahim in agenkhiatna ah khuasung mite khatin hih Single-storey Building panin meikhu amuh ciangin Fire and Rescue Department te zasak cihi.\nVideo: Police investigating blast in Kedah ATM facility\nPolice Forensic Team te’n tua ATM Machine geiteng ah Sulphur pawlkhat mukhia uh a, guta te’n Homemade Bomb tawh ATM Machine asukkhapsawm hiding ci uhhi. Ahi zongin tua Bomb pen khauhzolo ahih manin, sumkoihna Cash Box pen sukhamzolo in, guta te’n bangmah guzolo in taimang uh hiding cihi.\nRelated: Thai gamsung aom ATM panin sum agukhia Malaysian gammi 3 kiman\nTua ATM omna ah akikoih CCTV (closed circuit television) zong apuakkham hangin siacip sawnsawn a, guta te gamtatna bangmah ki entheilo cihi.\nKumpi thunei te’n athu kancianlai uh cih kiza hi. Sawltak #zomidaily\nPrevious: GrabCar Driver khatin sangnaupang numeikhat bawlsia ahih manin kiman\nNext: Malaysia, Nilai ah Operasi nasiatak kibawl in gamdangmi 350 kimankhia


url: =Zomite’ Doding Gaal Nam 4 :: ZOMI DAILY\nposted on 29 November 2015 at 2:44 pm Lomkholna: Article, Politics, Zokhai\nZomite-in khalam gaal hitaleh minam gaal hitaleh kiuknalam gaal hitaleh sahkhualam gaal (spiritual foe, national foe, political foe, social foe) hih gaal 4-te kinei-a, khatbeek I-zawh om naailo thamlo-in I-do vet naailoh tamzaw-hi cih kei mimal muhlehsaanna ahihi.\nAmasa-in minam khat hihna-tawh doding gaal, mimal hihna-tawh doding gaal, Khazihmi hihna-tawh doding gaal, innkuan hihna-tawh khua-khat hihna-tawh cih-a kipan gaal tuamtuam om-a, tuate I-theihloh man-in tampi kitukalhna-in Zomite hong nuakaai sak-in, hong tuantual sak-hi.\nGentehna-in, mimal gaaldona-ah akizanghthei mimal kinopmawhna-pen pawlpi-pih khuapih, party or organisation-pih hihna gaal akisak khaakden man-in mimal ki-elna tepawl tua kipawlna or khua huam-ah hongki tonpih lengleng ciang-in apiang ding-a kilawmlo leh akisam vetlo thusia-in hong toknawi den-hi.\nTua ahihman-in Zomite-in doding akisam leh akuul gaalte adeidei, adaldal-a theih masakding leh gaalte’ munlehmual zil-a do siamding kisin talehang kiziakaai naailo-hi. Kipuahphatna-ah ziakaailua leh lap nawnlo cihbang om ngeilo-a, I-kipuah hunhun-in agah aki-at pahding ahihi.\nMinam akigen ciang-in “minam” hi-a, innkuan, beh, khua leh kual/kuam, awsuah kidang paulehhaan khatbek ahuam hilo ahihlam phawkthak kisam-hi. Zomi ngialbang-pen sisan gui-tawh akizom diudeute kihi-a, National level-a I-promote-nop, I-tawisaannop minam-pen tribe (behguipi khat) zah-a akinaai, akimat akizomte hisawnsawn I-hih man-in gaalte theician lehang buai nading peuhmah omlo-in innkuan vaaihawm-a akivaaihawmthei ahihi.\nBangzah-in kimat I-hiam cihleh Gualnam akici beh-pen awsuah kidang Dim, Saaizaang, Siyang, Teizaang, Paite sung-ah om-a, Samte akici beh-zong Siyang, Losau leh Zo sung-ah om-in, Guite-zong Paite-a kipan awsuah kidang tuamtuam thamlo-in Zomi ahihlam akithei nawnlo Falam lak-ahzong adiil-in om-a, Falam or Laizo kisa khinliang uhhi (Hih-pen sisan khat hinapi hang-in geographical distinction ziak-a akikheel awsuah leh ngeina pomna ahihi).\nHih Zomi I-cihcih minam-in adoding (minam khat hihna-tawh doding) gaalpen ei unau sung-a awsuah kidanna-peuh, akhua akuam kidanna-peuh, party vaai-peuh kisa khaden-a, naakpi-in kikhial-hi. Hih minam’ doding gaal-pen “Minam Lian Khat” I-hihna hong vuknelhnuam thuneite hi-a, thauvuui thautang-tawh do sese lohsa-a pilna leh thukhun omsate-tawh doding ahihi. Minam’ doding-pen kipawk khalo-in eisung kidanna kiaukiaute-peuh naakpi-in I-kidodo uh-a, tawtawng-a aki-om laai-a Tualgaal tanzil-ah kidiah kiik ding-in alawp mahmahbang omleh kilawm tazen hihang.\nMinam khat hihna-tawh I-doding gaal-pen kihai thutuah ciang zong-tawh kikaaptuuk zolo ding-a, leitung buppi huam-a akikhung diimdiam thukhunpite leh thukhaam tuamtuamte, socialisation leh civilisation concept akici tualsung sahkhua khangkhaanna thuguipite naakpi-a sinna leh zatna bek-tawh aki kaaptuuk zo bekding ahihi. Gam khat saatsawm ngial lehang International level I-cih kangkang siamsinna gaalvan khauhpente hi-a, tuate nei naailo I-hih man-in tua gaalvante kitawmtawm talehang minam’ maailam hizaw dinghi. Hih gaalvante I-neih mateng political party-peuh, awsuah kidanna-peuh cianglel-tawh akibuaibuai mahding ahihi. Gaalvan kaihkhop kipan ta-ni!\nSt. Paul-in Ephesian te’ kiang-ah, “Eite’ dogaal-in taksalam hilo khalam-hi” acih mahbang-in biakna lamsang pawlpi khempeuh-in adoding gaal atheih kuul-hi. Zomi pawlpi tuamtuamte-in agaal-uh thei kisa napi-in dolo uh-a, dolohding pawlpi dangte-peuh dodo lel, khalam gaaldona peuhmah kigen nawnlo, tuahphatna-peuh pulpit-ah suutsuut, mang-peuh suutsuut, meeltheih sungkuante khatpeuh mawk phatphat, amauleh-amau kiphatphat cihciang-tawh kalsuan-uh ahihman-in adoding-uh “pumpi deihna nialna” mangngilh uhhi.\nI’ doding gaal I-mangngilh nungsang cikteh gualzo ngeiding I-hihiam! Khalam gaaldo ding kimlaai, taksa lamsang mawk dodo-in, minam lak khawng-ah mun-peuh tutphah-peuh va-iiplah tautau cihbang-in alehlam-ah akipaipai man-in Zomite’ Khalam Gaaldona-pen kipawlnazil kizotna (organisational campaign)-peuh suaklel mawk-hi. Tua ahihman-in tua pawlpi-in adang pawlpi-tawh gii kikhung sitset-in, atoii mahmah political party kalsuan bang-in kalsuan kimphial-hi. Hihte’ ziak-in Pasian’ Maaipha kingah lo-a, khalam leh taksalam anihtuak-in kiamsukna kilawh-hi.\nTua ahihman-in biakna pawlpi ahihleh adoding gaal thei tahen. Ephesian 6:12 sung simkiik henla, Khalam Gaal, Pasian’ Gaallum (armor of God: Ephesian 6:12 – 17) phawkthak henla zangh tahen. Tua hileh dogaal palbang kinangzo bekding-a, minam buppi-in thupha kisaanlawh zawding-hi. Pawlpi’ doding-pen pawlpi dangte hilo-in Dawimaangpa hi-a, Dawimaangpa’ gui-pen duhhopna, huaihamna, angsungtheihna, kiphatsakna, kiliatsakna, mi simmawhna, sumduhna, mindeihna, kikheemna, zuaugenna, meigong tagahte neumuhna leh simmawhna, tutna saangpen-a tutnopna, khutlam etna leh phuisamna, cbt ahihi. Hihte do lopi-in “Khalam Gaal” kizo ngeilo dinghi.\nKiuknalam Gaal-pen Zomi hong-uk, hong thuneihkhum kiukna ahoihpen ding-a phuutna ahihi. Atom-in, democracy kiukna-tawh hong ki-uk theih nading, minam khat hihna-tawh self-determinition akici eile-ei kivaaipuakna, I’ gam leitang tung-ah eima’ thuneihna cihte hong-uk gamukte (government) tung pan-in ngetkhiatna cihte kiuknalam gaal I-do dingte ahihi. Tua ahihman-in kiukna zil-a Minister kituhna, Member of Parliament kituhnate-in hih gaaldona-a pansan (thaukaap ciang-a muiituum I-khaak nading tutna, khuuk ngakna, thaulawng aliinglo ding-a bih zonna) kituhna ahihi.\nZomi sung-ah MP leh Minister kituhnate tua minam gaaldo nading-a pansan laakna ahi kimlaai tualam-ah pai meello-in khua, khawk, beh, pawlpi cihciang huam-a kidona-peuh hong-om litlit zawsop-a, tua kiuknalam gaaldo nading-a pansan laakna-pen khua khatle-khat, pawlpi khatle-khat, beh, awsuah cih nengneng kaap nading-peuh hongsuak thei-hi.\nTua hi-a, kiukna lam-a pansan kituhna-ah akihel party makaai khempeuh-in amau’ kaapding gaal theibek hilo-a akaap keileh minam sung-a buaina ciangbek-mah lawh leldinghi. 1947 kum-a kipan Zomi sung-ah kiukna lamsang gaal ado minam minsel-in omlo-a, a-om theih nading inzong Kawl Gamukte-in amaan kiteelna tungtawn-a pansante munpia lo-in, minam-in tuantual lawh-hi. Tu-in ahihleh Gamukte-in NLD’ khut-ah kiukna apiak takpileh Zomite-zong kiukna gaaldona lam-ah pansan neihsunsun-tawh kikaap theiding lametna om-hi.\n“Sahkhualam” cih kammal-pen T. Zokhai (2009) “Sahkhuasiamzil (Sociology)” pan-a akipulaak kammal-thak ahihi. Sahkhua cihciang-in nisim nuntaakna, kalsuanna, innkuan, lawmlehgual, veenglehpaam-tawh kizopzia, tualsung leh tualleenphung (community and society) khuasakzia cihte ahuampi-a genna ahihi. Sahkhualam Gaal-pen: thuhoihte ahoih-a muhtheihna, asiate asia-a muhtheihna, thumaan lunggulhna, khatle-khat (ki-it taktak takeileh) kikhualna, kithuzaaktuahna, kizopna cihte asiasak ki-elna, kigaalneihna, taanglaaithu ziak-a ki-gaalbawlna, kilangbawlna, midang khat’ sila suahna, mi khawituamna, khawituam mi suahna, amaan akhial khentel lo-a akimuam bangbang sihpih ngamna, gamtatluheek akilawm awlmawhlohna cihte ahihi.\nSahkhualam doding gaal-pen atanzil hongsaang simsim-a, Zomi sung-ah kimeeltheih naai khollo-hi, banghanghiam cihleh Sahkhuasiamzil lam-ah siamsinmi khutme-zahzong kipha naailo-a, apaizia, ahualpi luanzia kithei naailo-hi. Nuntaak khuasakna, nisim nuntaakna, veenglehpaam-tawh kizopna apiicing zawding, akhauh zawding, akinaai zawding, amuiibunh zawding cihte-a kipan khatle-khat kizopna khangkhaanna ahihi. Inntungte’ omzia theihpih, akhasiatna veipih, alungdamna nuampih thei-a, innnuaipa’ veinate-zong theihpih, awlmawhpihna cihte abulpi ahihi. Inntungpa innnuaipa cih nungsang innkuan khat sung-ah zii leh pasal, nulehpate leh tate’ kaalthu-in sahkhuasiamzil bulpi ahihi.\nHih innkuan kizopna acidam loh-in veenglehpaam-tawh kizopna cidam theilo-a, veenglehpaam-tawh kizopna acidam loh-in, pawlpi leh kipawlna kizopna cidam cihbang om ngeilo-hi. Tua ahihman-in kizopna acidam nading kal akisam bang-a suan siamding kisam-hi. Mimal kizopna acidam takciang-in tualsung hong cidam thei ding-a, tualsung acidam naakleh innnuaipa-in Tual Biakna azuui zong-in, inntungpa-in Milim Biakna azuui zong-in veenglehpaam hihna’ ading-a akilawm kizopna kinei siam ahihman-in tua biakna-in hong nawngkaaisak nawnlo-hi. Kongpa-in Teizaang awsuah azangh zong-in, phaaitampa-in Zo awsuah azangh zong-in veenglehpaam hihna-tawh akilawm kizopna kinei siam peuhleh tua akidang awsuahte-in hong buaisak nawnlo dinghi.\nTu-in, I-do dingte thei-ta I-hih man-in dodingte nangawn do naailo pi-in dolohding tata dosawm nawnlo-in, dodingte do nading gaalvan kisam bangbang hahkat-in zong meengmeeng-a gaaldo kipatding hunta-hi. Kipan photphot lehang nuamsa kisa-in, “Nii-aw, na khawl laai-in, kha-aw, Aijalon kuam-ah nana dingcip laai-in, ka’ gaalpa’ khutsung pan-in ka’ gamlei ka-ngah mateng,” ci-in I-hunbang hawmthawh mahmahding hihang!\nPrevious: Nasep puan ~ Hau Za Cin\nNext: Tedim News (29 Nov 2015)


url: =Jaco's Thupha Ngah Zia\nAbraham tung ah Pasian in, "Nang thupha hong piate thupha ka pia ding a, nang hong samsiate ka samsia ding hi. Nang’ thupha ngah bangin thupha a ngahna dingun leitung midang khempeuh in hong ngen ding uh hi,” (Pian 12:3). Tua mah bangin Isaac tung ah (Pian 26:3-4), Jacob tung ah (Pian 28:14) na gen suksuk hi. Pasian pen na khempeuh bulpi vantung Pasian hi-a, Pate-nute pen leitung thupha (a kiciangtan) ciang a piathei leitung-pasian ahihi.\nTua hi-in Pasian pen a kiciangtan lo vantung leh leitung thupha a pia khawmtheipa ahihi. Jacob thupha tawh kisai-in enleng, thupha apia nih hi-in, a piak zong min nih hi-a, a saang taktak pen Jacob khat bek hi. Pa ii thupha leh Pasian thupha cih igen nuam diak hi. Ngaihsut dingah thupha koici bangin kingah thei cihleh, Pasian thupha koi bangin kingah cih bulpi nih ahihi.\nI. Abraham leh Isaac Innkuan:\nAbraham pen Pasian in thupha pia dingin a pianna khua panin a sapkhiat ahihi. Abraham in tapa nih hong nei hi. A u zaw pen Ismael hi-in a nauzaw pen Isaac hi. A hizongin zi nih sungpan hi-in laizom hilo uhhi. Ismael pen Sarah ii siamna tawh Hagar tungpan angah ta hi-in a innkuan buaisak a, Isaac pen Pasian thuciamna tawh Sarah tungpan angah ahihi. Pasian thupha taktak pen Pasian thuciamna tawh hong kizom bek hi. Sarah banga leitung gelsiamna tawh thupha kizom suklo hi. Thu khat ah Ismael in apa thupha leh anu thupha(leitung-thupha) ngahin, Isaac in Pasian thupha ngah hi. Abraham leh Isaacte pata zong a phut khak, a tuahkhakte kibang pian hi: A nih un Filistia mite’ kumpipa Abimelek’ omna Gerar-ah na teeng kha tuak uh-a a zite uh penka sanggamnu na ci tuak uh hi. Tua mah bangin tuhun thu-umte zong i phutkhakte kivalak suksuk hi.\nIsaac zong Abraham mah bangin Pasian in thupha apiak ding gen suk hi. Isaac in zong tapa nih mah (a kipeeng) hong nei hi. Zi khat (Rebekah) sungpan hi-in laizom hi uhhi. A uzaw Esau pen Ismael mah tawh kisun pian a, a nau Jacob ahih leh mul haulo ci hi. Isaac in a zi tawh a tate thupha a hawmsak ding gelna neih tuaklo uhi. Isaac innsungah mimal kizopna hoih kimu kha lo hi. Isaac in Esau thupha pia nuam-in, Rabekah in Jacob thupha ngahsak nuam hi. Nulepa kipumkhat lohna innkuan ah buaina hong piang hi. A buaina uh pen thudang hilo-in thupha ngah ding vai hizen hi. Sarah leh Rebekah zong Pasian gelna thupha, kamciam a ngakzolo a kiphamawh mahmahte na hituak uh-a Pasian na huhsawm uhi. Pasian gelna ah Esau pen apa thupha pia-in, Jacob pen Pasian thupha kizomin a ngahsak sawm hileh kilawm hi.\nII. Apa (Isaac) ii Thupha A Ngah Zia (Piancil 27:25-29).\nIsaac innkuan in tuhun leitung dinmun honglak hi. Mi 4 bek pha napi-in pawl 2 pha gige uhhi. Apa in Jacob ading thupha a deihsaklo tawh kibang hi. Isaac in Esau thupha pia nuam in anlim, mehlim a bawl ding gen hi. Tua thu anu Rebekah in a zak ciangin ama gup Jacob deihsak lua ahih manin thudang bangmah ngaihsun nawnlo-in Jacob in thupha angah theih nading lampi hong geela, thuak ding a omleh zong thuak ning cingeu hi. Thudang khatin gen leng, thupha a tuh/sut hong suak uhi. Esau in thupha a ngah ding haza cih hi. Rebekah in Pasian thupha cih na tello-in apa thupha bek na mitsuan kha hiding hi. Isaac in Esau kiang nang thupha kong piak theihna dingin..ci a, ama thupha a piak ding bek genin, Pasian thupha apiak ding genlo hi.\nJacob zong thupha ngah dingin a upa bangin hong kibawl/zeem hi. Apa Isaac in a lamet pen a tapa Esau ahihi. Tua kawmkal ah Jacob thakhat thu-in hong lut ciangin Isaac in zong lamdangsa hi. A mit a hoih nawnlo apa in Jacob tua banga hong kineih ding lamenlo hi. A mit a hoihloh hangin a bil hoihlai hi. Tua banah Isaac in Rebekah in hih bang lungsim a nei ding salo lai hi. Khat veivei numei/nupite thu zaksim zong hong buaisak peuh na hithei mawk hi. Jacob bangmah thu a thei nailopa zong anu thu mang mahmah-in Esau hi ci-in apa mittaw hong kheemta hi. Isaac in a aw a kibatloh hang, a min lah maan, a mul zong maan ci-in Esau a kineih Jacob pen a mi taktak tello pipi-in thupha na pia hi. Tua ni panin Jacob pen thupha ngahpa hong suak hi. (Esau in a muhbanloh thu pen: ka pa thupha hong kisuh hangin Pasian thupha ngah thei lai ning cih thu hi.)\nIII. Pa thupha ngahpa Galtai:\nJacob in a pa thupha a ngah pen zuau thu tawh a ngah suak ahih manin gal a tailoh phamawhta hi. Thumanlo in mite khamuangsak theilo-in lausak den hi, tua manin Jacob zong a om thei nawnlo ahihi. Jacob innpan a tai khiat zawh ciangin(Pian 28:11) na kici hi. Inn pan taikhiat cih limlim pen vaisah mahmah hi. Hong cimawh mahmah a, suangtum lukhamin a ihmut leh mang man a, Pasian na kihil hi. Hih munah Pasian in a gennop bang ahiam cih leh,Nang pen thupha kong piak ding ka geelsa hi-a, banghangin na upa thupha na nu tawh na sut mawk na hi uh hiam? Ka zia hong ngak peuh lecin ahun atun ciang na pa thupha ahilo ka thupha hong pia ding hiveng. Hih na kiphamawhna, deihgawhna in gim hong ngahsak bek hi. Na pa thupha pen kei thupha tawh teh lecin cihtham hetlo hiven. Jacob pen a inn pan a paikhiat takteh Pasian tawh a kimu pan ahihi. Anu tawh a kithuah lai-in Pasian tawh kimu thei nailo hi. Jacob pen apu Laban kiang a tun dongin leitung thupha ngahpa ahih mah bangin hong leitai mahmah hi. Tua manin i leitai khak a leh ni a tum lamsang a zuanzuan ihih lam hong lak ahihi.\nIV. Zuau in a Khap Tawn:\nIsaac zong Gerar ah a teen lai-in zuau na gen ngei a, azi pen "Ka sanggamnu ci hi. Tua man hi ding hiam, Jacob in a khem hileh kilawm hi. Abraham in azi pen ka sanggamnu ci-in a phuah hangin a thumaan khawmkhawm ahihi. Isaac gen pen tua bangin maankhawmlo deuh hi. Thupha zuau genna tawh a ngahpa pen hong enhuai hetlo hi. Bang tuakpah hiam cihleh gal tai hiau hi. Tua bekthamlo, amah in khat vei zuau a gen pen a zah tampi-in khemna tuak hi. Jacob zuau gen in Esau khatvei khitui luangsaka, zuau in a khekhap hong zuih kiciang Jacob a tawmpen nihvei khitui hong luang hi. Adang na asak mahmah khemna tampi tuak hi. A it mahmah a tapate, a sunghpa cih bangin kheem toto uhi. Tua hi-a, zuauthu gen pen i zaangkhai ngaihsut khak ding lauhuai mahmah hi. Zomite paunak, Zuau in a khap tawn cihpen koi pan i ngah hi ding hiam, na maan mahmah hi. Jacob pen Pasian thupha a ngah khit nangawn, a sih kuanin Joseph in na khembawlin khitui nakpi-in luang-a thusia in nungzuih zo lai hi. Galati 6:7-8 ah vawh bang at dingna ci hi.\nV. Pasian Thupha a Ngah Zia (Piancil 32:27-31):\nJacob a pute sang a hauhzawk ciangin haza uhi. Tua ciangin Pasian in a pate kiang a ciah kik ding sawl hi (Pian 31:3). Hong ciah na Jabbok ngahmun ah a innkuanpihte lui gal kansakin amah guak bek zantaam hi. Khai veivei hong buaisak thei nate tawh kidai thah a om ding thupi hi. Tua hikei leh Pasian hong kilanglo thei hi. Amah bek a om laitakin mi khat in Jacob va lai hi. Jacob zong mi mawkmawk hilo ding hi, tua mi in zolo phial ci hi. Pa thupha ngahpa pen hat mahmah hi, Pasian zawhloh mi pawl khat om hi. Pasian in a zawhlohte zong thupha pia theilo hi. Inn pan a paikhiat pekin thupha hong pia ning a cihsa ahih manin Pasian in a tawpna ah a khelpi meksak hi. Jacob a khelbai zo ci hi. Naa mahmah ding hi. Pa thupha ngahpa a ngahsa pen nuamsa, lungnuam zoloin Pasian thupha hong ngento lai hi. Jacob kilai pihpen Vantung mi zong kici, a tawpna ah Pasian kici hi. Tua ciangin, Pasian in, Na min bang hiam? ci hi. Hihlai ah Pasian in, mittaw Isaac a kheempa a maanin hong dawng hiam a ci ahihi. Na pa mit hoihlopa kheemzo teh, kei hong kheemzo loding hiteh. Jacob in hihlai ah Esau ci nawnlo-in a min taktak (a hihna taktak) ci-a Pasian in tua mun ah thupha pia hi.\nJacob kikhelna pen Pasian in a khelpi a meksakna pan ahihi. Tua masiah thupha ngah ahihhang Jacob in zuau thu gen thei lai hi. Mi tha hat lua, a pil lua, a siam lua cihte pawl pen Pasian mai ah a tuisuah ding baihlo thei hi. Pasian thupha a dawhzawh nadingin tuate in khaktan thei hi. Mi leh Pasian a zo a thahat Jacob pen a thuakna (Pasian lawnna), naasa mahmah ahih manin Pasian maiah tuisuak hi. Tua panin Pasian in amin Jacob (mikheem cihna zong hi) laihsakin, Israel (mi gualzo) cih minthak pia hi. Pian 32:31 ah Jacob a khelpi hangin bai kawmin Peniel a kantan laitak in ni hong suak hi. Mithak nuntakna pen Pasian thupha in a dawntuah ahihi. Tua ni panin Jacob in a thahatna suangzo nawnlo ding hi. Pasian tha tawh hong kalsuan ahihi.\nVI. Pasian Thupha ngahpa'n Innzuan:\nApa' thupha a ngah khitteh innpan taikhia-in gamsung a kiang a zuanpa pen a sunghpa khemna thuakzo nawnlo-in Laban kiangpanin inn zuan dingin hong kithawi hi. Thupha ngahna ciang tawh midangte tawh kibuai thei mahmah lai hi. Jacob in Laban a thuaklah man bek hi-a, inn tung leh inn a, a na ngakpa pen tawh kimuh ding lawphuai lualo hi: Esau in Jacob in ama thupha a suh khitteh naa sa lua mahmah ahih manin sih khitteh that ning, ci-in a kiciam ahihi. Tua bangin Jacob pen inn hong tungpah hileh ama nuntakna bang suak ding cih kigen theilo hi. Ahizongin Pasian in Peniel ah na pangin tua munah thuhilhin Thupha a piak khitteh a innzuatna thusia ding panin thu hoih ah kihei hi.\nTopa Zeisu in zong damlote a damsak ciangin na inn ah ciah in, ci-in a sawl theih mahbangin Jacob zong a pa inn hong zuanta hi. Tapa taimang zong a cihmawhna panin a mawhna a kiphawk ciangin kisikkikin inn a zuat ziate a thu paipi a kibang ahihi. Israel mite zong Egypt gamah a kial sung uh oma tua panin agam, a inn uh ahi Abraham teen masakna Canaan gam hong zuatkiknate pen tangthu neipa Pasian paizia ahihi.\nHih Jacob tangthu i etna sungpanin Thupha ngah zia nam nih kimu thei hi. Khatna ah,Pate thupha pen zuau thu (khemna) tawh zong kingah thei, kisutthei ahihlam kimu hi. Nulepate thupha pen leitung-thupha hidiak hi. Tua ban ah Pa thupha pen a kiciangtan ahih mah bangin khat bek in ngah hi (Esau in pa kei ading thupha om nawnlo maw a cihleh, na naupa ngah khin, om nawnlo ci hi). Nulepate thupha a piak theih teei hangin a mi tello-in, tua ban ah mite in thupha hong pia thei Pasian zong i tel kei-a, ahi zongin Pasian in thupha a piak ding mite a sungtawng dong pailet-in tel lua mahmah hi. Tua hi-a Pasian thupha pen zuau tawh a kingah theilo ding ahih lam, Pasian mah tawh kilai a kul ahih lam hong phawksak hi. Pa thupha (leitung thupha) ngahna ciang bek in midang tawh buaina omlai a, Pasian thupha ngahna in midang tawh buainate thengthei hi. Pasian thupha pen kiciangtan lo ahih mah bangin mi khempeuh (thupha zawi a tawnte) ngah theih ahihi. Tua ahih manin Thupha tawh kisai-in buaina a piangsak theilai Pa thupha sangin buaina a vengsak thei Pasian thupha i lunggulh tek ding leh i delh dingin tha kipia nuam hang.\nMimal kim Topa thupha hong pia hen Amen.\nBy: Revd. Mang Tung Thang, Associate Dean, MIT & Tongsan Media Columnist


url: =Human Trafficking vai Malaysia, Thai, Myanmar gamthum ki muhsawm :: ZOMI DAILY\nHuman Trafficking vai Malaysia, Thai, Myanmar gamthum ki muhsawm\nposted on 10 May 2015 at 5:55 pm Lomkholna: Malaysia, Myanmar, News, Sawltak, Thailand\nThai gamsung ah Human Trafficking panin misi honkhat akivuina hankhuk te aki muhkhiatzaw Thai kumpi thuneite buaimahmah uhhi. Hihvai tawh kisai in Thai Prime Minister Prayuth Chan-ocha in amauguak ii septheih omlo ahih manin, Myanmar leh Malaysia kumpi thuneite tawh kaki mukhawmnuam uhhi ci’n Friday ni in genkhia hi.\nThai gamsung Malaysia gamgineh aom ahi Songkhla Province sungah misi kivuina hankhuk tampi ki mukhia a, tuamun te ah akivui tepen Kawlgammi leh Bangladesh gammi vive dingin ki ummawh hi. Tuabek thamlo hih Songkhla Province sungmah ah Human Trafficking Camp 3 tak ki mukhia hi.\nTua ahih manin Thai Prime Minister Prayuth Chan-ocha in Ministry of Foreign Affairs te kiangah amanlang in Malaysia leh Myanmar tawh kimu in hihvai siangsakding hihang cih genkhia hi. Hih Human Trafficking vaitawh Thai, Malaysia, Myanmar gamthum ki muhkhopding pen tukha beikuankhawng hiding in ki lamen hi.\nThai, Malaysia, Myanmar gamgi kuamsungteng ah agamta leilam tawh mi apuakkawikawi Human Trafficking Networks makai zong mi 8 ki mankhinta ci a, tualak ah mi 7 pen Thai te hi a, adangkhat pen Kawlgammi ahihi.\nRoyal Thai Police zumpan agenkhiatna ah amakaipi zong kimankhin ci a, ahi zongin athu akician in pulak khianailo uhhi. ZD Sawltak\nPrevious: Na Nu na it taktak hiam\nNext: Nu kam vai khak nu nung pen ~ Thawn Tuang\nPasal khatin sangnaupang 7 temtawh dawtlum, adangzong mi 19 liamgawp\nThupulakna: Zomi Innkuan TN Lungdamna tawh kimuak hi\nIndonesia, Bandung City ah Bomb puakkham in khuasung buaigawp ~ ZD\nIS te’n British te vanleng kapsak ~ Thang Khan Lian\nMin Aung Hlaing in kum 5 sung semlaiding


url: =Malaysia gamsung ah Passport leh Seal atuh abawl Myanmar gammi 3 kiman :: ZOMI DAILY\nposted on 20 April 2018 at 11:26 am Lomkholna: Malaysia, Myanmar, News, Sawltak\nMalaysia, Pahang State ii Capital khuapi ahi Kuantan City sungah Passport leh Security Stamp atuh abawltawm Myanmar gammi 3 kiman cih theStar pan kiza hi. Hih Myanmar gammi 3 tepen Kuantan City sungah “passport and security stamp forgery syndicate” tawh kibuluh in akimankhia uh ahihi.\nTua Myanmar gammi 3 tepen Passport atuh bawltawm in “Syndicate Operations” asepzawh uhpen tawlkhatsung hikhin tading kici hi.\nHihvai tawh kisai in thunei ahi Immigration department director-general Datuk Seri Mustafar Ali in agenkhiatna ah amasa Frist Raid pen Kuantan City sung aom Kampung Belukar Baru ah kibuluh masa in, tualai ah mi 2 kimankhia cihi.\nTualai munpan in Myanmar Passport atuh akibawltawm 5 kimankhia hi. Tuaban ah Sungai Kolok leh Rantau Pajang Customs and Quarantine (CIQ) te ii Security Stamps (Seal) atuh akibawltawm zong ki mankhia hi.\nSumtang inzong Rm5107 zong ki mankhia hi ci’n zanni Thursday (April 19) ni in Press Conference ah Immigration Director pipa in genkhia hi.\nTuakhit ciangin anihveina Second Raid pen tuaphual mahah khatvei kineikik leuleu a, Myanmar gammi khat kimankhia leuleu hi. Tuapa tungpanin Myanmar Government leh Myanmar Embassy te ii zat Stamps “Seal” atuh akibawltawm pawlkhat ki mankhia leuleu hi.\nTuabek thamlo, KLIA Security Stamp atuh nangawn abawlsa uh kimukhia in, ki mankhia hi.\nAkigawm in Myanmar Passport bekbek 21, Bangladesh Passport atuamna 20 leh Computer khatzong kimankhia cihi.\nMore: Kawlgam ah Travel Passport nam 9 in kibawlding\nTua akiman Myanmar gammi 3 tepen “Section 56(1)and Section 55D of the Immigration Act” thukhun ombangin thu kibawlding a, liausum RM30,000 bang ki liausakthei hi. Tuaban ah thongpen kum 5 ciang ki kiasakthei a, ciangduai tawh tawsatzong 6 vei bang ki piathei cihi.\nMalaysia gamsung ah Myanmar Passport kibawlthei acici te hibangdan ahikhadiam? Passport abawlsawm te’n hoihtak kancian masakding, kidop mahmahding thupi khading hi. Sawltak #zomidaily\nPrevious: Kim Tuang vaitawh kisai ZRA panin Statement khahkhiatna\nNext: Ngongtatna tawh kimakaihna khempeuh kadeih kei hi\nPasian um vs Thu um ~ Tungg Thang


url: =Piakkhiatna tawh lungkhamna do in ~ Tdkhen :: ZOMI DAILY\nPiakkhiatna tawh lungkhamna do in ~ Tdkhen\nposted on 5 September 2018 at 8:24 pm Lomkholna: News, Tdkhen\nKhatvei a hau mahmah nungak khat in a nuntakna cimtakin, lametbei ahih manin, Lungsim siavuan, Psychiatrist minthang khat kiang va zuan hi. Nungaknu in a haksatna teng gengenin, siapipa in a ngaingai hi. A lungkim’zah a genkhit ciangin Psychiatrist in a zum innphiatnu, Mary a sam hi. Mihau nungaknu’ kiangah, “Nangmah bangin a lungkham, Mary in bangci bangin lungnopna mu thei cih hong hilh ding hi. Hoih takin ngai lecin kong deihsak hi” a ci hi. Tua ciangin Mary in hibangin thu a gen hi.\n“Ka pasal in nattun natna tawh hong sihsanin, ka pasal sihkhit kha 3 ciangin ka tapa neihsun uh mawtaw in hong gawi’lup sak leuleu hi. Ka lungkhamna leh ka lametbei’dan pen a gen’in zong ka gen thei vet nawn kei hi. An leh tui ne zolo-in, zan-in zong ka ihmu thei kei hi. Lametbei khin ka hihmanin nuntak ngap nawn lo-in, sihtheihdan ding bek ka lungngai ta hi.\nNitak khat ka nasepna zum pan ka ciahleh zawhngeuno khat in hong zui lengleng hi. Khua vot mahmah ahih manin hehpihhuai sa-in, ka innsungah lutpihin bawngnawi ka pia hi. A sawt lo-in ka bawngnawi piak a gai ziau hi. Amah zong lungdam mahmah hileh kilawmin, kidok pen’pen’in, ham ngeu’ngeu’ a, ka khe hong liak hi. Ka khe hong liah ciangin ze/za sa ka hihmanin ka nuikhia hi.\nTua banga ka nuih laitakin ngaihsutna thak khat hong suak hi. “Nuih cih genloh, bang hun-a maitai ngeilo khat pen, zawhngeuno khat tungah ka piakkhiatna in hong nuisak ahihleh, midangte panpih leng lungnopna nei zaw lai ding hitanga” cih khat hong suak leklak hi.\nA zingsang ciangin moh ka bawl a, ka veengte khat a damlo, lupna tunga sawtpi a lum khat ka va pia hi. Tua-a kipanin nisimin mikhat peuhmah tungah thupha khat peuhmah bawl’teitei ding ka sawm hi. Midangte’ tungah thupha ka bawlna panin tu-ma lama ka neihzawh ngeiloh lungkimna leh lungnopna ka ngah hi. Ka lung nuamin, ka ankam lim a, ka ihmut zong a lim hi. Midangte’ aadinga ka kipiakna panin lungnopna ka ngah hi” ci-in nui hiuhiau-in a gen hi. Mary in lungnopna a ngahna thu a genkhit ciangin, tua mihau nungaknu ki-ip zolo-in a kapkhia hi.\nA sawt lo-in hong kinul nainai a, na lianpi khat a mu tawh kibangin, thakhatin hong dingto-in, Mary nohsetin a kawicip hi. Tua laitaka a melpuak pen gualzawhna mel mahmah hi, ci-in Psychiatristpa in a gen hi. (Khristian Thalai Pawl, Vol II. No.6. MIZORAM). Tdkhen\nPrevious: Mihing khat ii man (manphatna) ~ Dong Mung\nNext: Pil vai mahmah hi ~ Zomi Quavadis


url: =Nuntakna Tembaw ~ NK Khanno :: ZOMI DAILY\nposted on 3 October 2018 at 11:02 am UTC+9:30 Lomkholna: Khanno, News\nTembaw icih pen Tuipi gal khat pan gal khat kawmna dingin a kizang khat ahi hi. Tuipi tuihualte leh, huihpite pen tembaw a siasak thei lauhuainate ahih mah bangin tembaw a kizang sak theite nate hizel uh hi.\nTui om kei leh tembaw cih om lo ding hi. Ahizongin tua Tembaw akisia sak/tui sung a tumsak pen a pualam a om tuipi te hi zeizai lo a, ama sung a a om tuite hang na hi zaw hi.\nHuih om kei leh tuipi gal kantan na ding baihlo ding ahi hi. Tembaw uk captain te in huih nunzia zui in Tembaw puanpi a khun siam uh kisam mahmah hi. Tua bangin a khun siam kei leh a pai nopna lam lo pi manawh thei hi. Tembaw zong kisia sak thei hi.\nNuntakna ah zong tuipi mah bangin ih pua lam ah thusia, thunawngkai tampi tak in hong tuam hi. Tuate hangin a ki guallel ahi kei zaw a, tuate ih sungah ih lut sak, ih om sak ni in ih guallehna ding akipan na hi zaw hi.\nEleanor Rosevelt in “mi khat pen a ma lungkimna omlo in ki hehsak theilo hi” na ci hi. Heh ding na lungkim leh akiheh ahi hi.\nHehlo dingin na lungkim leh zong akiheh lo thei ahi hi. Thugen siam khat in “na hihna hong kici ahih leh heh kei in, na hih na hi. Na hihlohna hong kici ahih leh heh se dah in, na hihlohna hi lel hi” ci hi. Ih lungsim pen eima thu ahi mai hi.\nHuihpi bangin ze-etna, haksatna tampi in hong nawk hi. Tuate hek siam (manage) lo in, amau sawn nana ah ih pai leh ih kung kitunglo in lam kimang thei hi.\nLeitung ah ih nuntak sung pen ze-etna, haksatna, siatna tampi tak akinawk kha ciat ahi a, tuate koi ci hek (manage) hiam cih tungtawn in mihing te ih tunna akilam dang ahi hi. Nk Khanno\nPrevious: Na cidam nading na veilam siklup in ~ Hau Lun\nNext: Pasian in thupha hongpianuam napi na dawhna hai awng nawnlo hi ~ Job Cinpi\nMihing bangin kampau in ~ Job Cinpi\nKhiatlah MB ~ Mungpi Khupson\nThumangen leh sazangkap ~ Pu Hang Khan Lian\nMalaysia, Johor aom datsisai ah pasalkhat aki thahlup laitak Video ki khahkhia


url: =Zomi Nam Ni 2011 pan hanthawtna ~ Khat Thang :: ZOMI DAILY\nposted on 4 March 2011 at 12:08 pm Lomkholna: Article, Khatthang, Zomi Nam Ni\nZomi Nam Ni 2011 pan hanthawtna\nBang hangin Zomi ukpite in pinlong agreement sign uh hi ding?\nBritish Kumpi’ ukna pan suahtakna deih; Kawlte in suahtakna la-in, ei khamtung mi teng bek British khut nuai ah awk lai leng suahtakna ngah zawh loh ding patau uh hi. Tua ahih manin Kawlte tawh kipawlin suahtakna lak khop ding khensat uh hi.\nKawlte khawhsa duhgawh kha; Kawgam suahtak ngah hun lai khawngin, Zomite in Kawlzangah ten suk ding peuhmah ngaihsut haksa sa uh hi. Mualtung mah ngai kaltang uh hi. Zang lo khawh ding cih zong kilung gulh nai lo hi. A hi zongin Kawlte khawhsa buh tang pen kiduh bilbel zel hi. Zogam ah kial ai zong nekletak haksatna om leh Kawlte khawhsa mah I nekpih kul ding cih ngaihsutna tawh Kawlte pawlbawl ding khensat kha uh hi.\nUkpite in Zogam political power a len suak zo dinguh kisa; Zogam ukpite in amau ukna leitang le mipi tungah political power nei suak ding saih kaii zo suak dingin kilem en uh hi. Tua thu neihna mah lunggulh uh ahih manin Pinlong thukimna #5 na ah hi bangin kimu thei hi. “Though the Governor’s Executive Council will be augmented as agreed above, it will not operate in respect of the Frontier Areas in any manner which would deprive any portion of those Areas of the autonomy which it now enjoys in internal administration. Full autonomy in internal administration for the Frontier Areas is accepted in principle.”\nTom gen mahmah leng British kumpi tung pan Kawlgam suahtakna Jan 04, 1948 ni I ngah khit teh pinlong agreement’ huam gam sung tengah Bristish kumpi bawlsa thukhun ( Upadi ) I phiat kul hi. Ei le ei deihna bang a bawl Upadi I neih ding kisam ta hi. Ukpite bek thu neihna a hi Chin Hills Regulation Act kiphiatna dingin Zogam huam sungah haksatna om hih tuak hi. Kawlte tawh suahtakna I lak khop hang’ feudalism bei pah nai lo hi. Tua hangin President hong paitoh teh KSVP kici “Kham Tung Suahtak Vaihawm Pawlpi” in Zogam bup mipite kaikhawmin Zogam tangthu ah a masa pen mipi deihna tawh thukhenna hong neih pih uh ahi hi. Lam khat pan, British kumpi’ bawl “Chin Hills Regulation Act” beina ding aizongin, saihtung saihphei le tuk tha, khaltha cihte beina ding aizongin Kawl kumpi’te in thautang\nkhat zong zang lo in, Zomi mipi a hong zang ahi hi. Bangbang aizongin, I minam sungah democracy huihdam dikcilna hi a thupi mahmah hi. Tu ni dong politics thu-ah tua banga mipi 5000 val kikai khawm in vai hawmna I neih zawh nawn loh pen a zum huai din mun I hih lam zong himun pan kiphawksakna I nei nuam hi.\nFebruary 12, 1947 ni pinlong thukimna ah Kawlgam tawh kigawm ding I makaite na thukim kha uh aa, February 20, 1948 takteh I makaite in I Zogam ah thuneihna hong khah suah ta uh hi. Chin Hills Regulation Act kiphiat in October 22, 1948 ni a kipan in Chin Special Division Act ( Upadi ) tawh ki-ukna kipan hi. Khamtunggam makaipi ( Minister )semte zong Kawl kumpi’ deih teng a kipiatoto hong hi ta ahih man in I Khamtung gambuppi Kawlte khut sungah a kihumcip I hi ta hi. Zogam Minister semte (1947 – 1954; Vam Thu Maung, 1954 – 1956 U Shein Htang, 1956 – 1962 U Za Hre Lian)\nMikim’ theih sa mah bangin, feudalism ki- ukna kiniing lua, kicimtak lua cihna ahi hi. Zomi nautangte in a deih uh a gen ngam lo, a ut uh a sem ngam lo, lungsim, pumpi le kha suahtakna nei lo dinmun a om I hih lam kilang hi. Mipi kikaikhawm in, deihna suaktatak a lah theihna hong om takteh zaitha tawldamna a ngai mipite thakhat thu-in, a deihna uh hong kibang khin ahi hi. Tua ahih leh mipi atamzaw deihna tawh kituak lo mi 17 om I cihte ee? Kuate teng hi ding cih ka thei kei hi. Ahi zongin Pinlong thukimna hoih tak a thei makai pawl khat aihke’h Chin Hills Regulation Act akipsak suak nuamte hi ding cih kimu thei hi. Hih munah a tawmzaw mi 17 te-in khial het lo uh hi. Ahizongin, tua hun Ukpite in taangpi taangta tungah lungsim, pumpi le kha cidam suaktakna a piak khak loh uh pen thanemna pi hi a, supna a piangsak thuguipi zong ahi hi.\nLeitung mihingte in I kisap le I lunggulh pipen in lungsim, pumpi le kha cidam suahtakna ahi hi. Zomite ei le ei, I ki-uk phial zongin, tangpi tangtate in tua bang lungsim, pumpi le kha cidam suahtakna nei kei leng a mawknapi ahi zel ding hi. Zomite gamdang I zuat ngeingai zong , hi thu hang mah ahi hi.\nA beisa thu thei cian in; Tu ni Zomi akuamaciat, a beisa I tangthu thei tek hi hang. I Pu I Pate’n a luahsa I khamtung gam tu in nam dangte khut sungah tungta hi. Feudalism sang’ a suuk zaw dictatorship ki-ukna in I gam le minam hong mancip ta hi. Zawhthawh thuin na hong kisem sak hi. Van hong kipua sak hi. I numeite hong kisim mawh sak hi. I khawhsa, I khawisate hong kisut, hong kilaksak hi. I ta I naute pilna kicianin sin zo lo hi. Zatui zaha kibawl zawh loh manin sih hun lo in I si hi. Ni khat nasep thaman tawh na duh an nekkhat na ngah zo kei hi. En dih in, I mual dawn a singlamteh te kiphuktan khin hi lo hiam? I mual dungte ah milim biakna taute dim ding hi ta hi. Ngaihsun in, I gam I lei ci a I gen leitang tungah inn le lo lam nuam lecin Kawl mangpa phalna na nget kul zen ta hi. I Pasian biakna ding innpi takpi ei ut thu in I lam thei kei hi. Thu dik thumaan khual nawn lo in, Kawlmangte cihcih “hohkeh hohkeh” cih kul zen ta hi. I ngeina, minam pawite na ngawn lungdamtak le suaktatakin I bawl thei nawn kei hi.\nTu ni om mawkmawk kei in; 21st century sungah Zomite om mawkmawk lo ding hi hang. Hi bang nencipna pan I suahtakna ding I om mun tekpan mapan ding kisam hi. Thu maan lo a I mi I sa khat hong kibawl siat leh I minam bupin kipumkhat a kihu, kigum ding hi hang. Zomite khang gui zom a I neih thumaan na, cihtaknate khah suah lo ding hi hang.\nNa mai lam ding lam khol in; I om muntek pan hanciam a I minam mailam ding suapi ngaihsun in kalsuan ding kisam hi. I kibat lohnate neusek ding hang aa, I kibatnate liat sak semsem ding kisam hi. Thumaan teci panna tawh I minam zuun ding kisam hi. Thu maanlote nawl khin ding kisam hi. Tangpi tangtate in, thumaan gen ngam kul hi. Thumaan gen hang a mite hong muhdah ding na lau sangin, tua thumaan a gen ngam lo na lungsim lau huai zaw hi. Thumaan na sel leh leisung-a kipum cip suang manpha bang ding-a, a hoihna in man nei lo ding hi. Thumaan tawh I minam kimakaih ding kisam luata hi. Tua hi leh hong piang ding Zomi khang sawnten lungsim pumpi le kha cidamnate I gam I lei sungah hong luah to zo dinguh hi.\nTu ni, I minam sungah I kitangsap in, lungsim, pumpi le kha cidam suahtakna ahi hi. Tua bang I ngah theihna dingin minambup I kipumkhat ding kisam hi. Kipumkhat cih teh kipawlna khat sungah kihencip ding cihna hi lo in, tupna khat masuan khat kibang a nei ding, I mun tek pan tua tupna I tun na ding hanciam tek ding cihna hi. Second pinlong conference ah I lut zawh na dingin, second Famlam conference I kisam masa hi. Feb 20, 1948 ni a minam bup kithuhual bangin tu ni tupna khat sungah I kithuhual khop ding kisam hi. Tua in I gam le I leitang tungah thuneih na I ngahkikna ding step masa a hi hi. Zomi Nam Ni hong tun simin minam bup I kithu tuahna, pumkhat sakhat I hihna mangngilh lo ding hi hang. Tua kipumkhatna, kithuhualna I zop suak zawh leh I leitang Pasianin hong piakik ding a, I minam bupin lungsim, pumpi le kha cidamna I ngah thei ding hi.\nLungsim cidamna cih ciangin, thumaan hangin dipkuatna launa, linna om lo suakta takin sep theih, bawl theih, gentheihna a hi hi. Pumpi cidamna cih teh I khawhsa kham ding, I khawi, I vulh pungin, i lawhsa tawh leitung nuntak nopsakna hi a, Kha cidamna i cih pen suakta takin I Pasian bia thei ding Pasian thu tangko thei ding, Pasian biakinnte a munmun ah lam zihzaih thei ding cihna ahi hi. Tua hun hong tun teh meaningful takin Zomi Nam Ni I pahtawi thei ta ding hi.\nA nungta I biak Pasian in Zomite hong ompih ta hen, Amen.\nIt laisim akuamaciat,\nLawmte pawl khatin tukum Zomi Nam Ni ka thugenna hong ngen uh ahih manin, tawm puahpha in mipi a lunglut khempeuh sim theih ding hong khak ing. Hong simsakte tung ka lungdam!\nPrevious: Leitungbup numeite ni 2011 ~ Hau Za Cin\nNext: Biography of Cin Za Hu Pau (Lengtong Pauno)


url: =Hello…. Lamka – 1 : We Hear You ~ Hau Za Cin :: ZOMI DAILY\nposted on 12 May 2015 at 3:35 pm Lomkholna: Article, Hauzacin\nHello…. Lamka – 1 : We Hear You\nHello…Lamka, we hear you. Na huging ka za uh hi. Na thawmging ka za uh hi. Na kihei na gamtat kong thei uh hi. Ka heina uh tuipi gal khat pan zong lungsim mitkha ah kong mu uh hi. Na lunggulh, na deihna kong theihpih uh hi. A diakdiak in hong tung pah ding “3rd World Zomi Convention” thawmging nak ngaih mahmah a, amun ah na upmawh uh sangin a gal ah na thawm uh ngaihzaw hi cih na tel un. Mun tuamtuam a om ‘world’ Zomi khempeuh in na thawm uh za in, na huging uh ka kitheihmawh thei kei uh hi. Kong za uh a, kong phawk uh a, kong ngai uh hi. Hong kihel nuam mahmah ung. October 25-27, 2013 sung Lamka ah hun kizang ding ka lungsim vuah, ka mitkha vuah vaibang thaam den ding hi ei; hong eng lua ung.\n3rd World Zomi Convention neih ding thu ka zak zawh a sawtkhit hangin, tuni in, tua tawh kisai laigelh ka patna hi. Kei mahmah ka pumpi in ka kihel thei tam aw cih ngaihsutna saupi ka nei hi. Ahi zongin tutung pen lemtheilo ahih manin a gal pan na thu uh leh na kalsuan uh na za in na en ding hizaw leng kilawm hi. Heina peuh ah Zomi hihang.\nZomi Convention masa pen Champhai khua ah a om laiin Hnahlan khua ah sangkah ka hih manin ka pai thei kei hi. Khangno ka hih manun Pu Thang Khan Gin Ngaihte leh apawlte Hnahlan football ground ah zingsang galkap laam banga a lam ziahziah uh ka muh ciang ka cimul uh tho in ka lawm U Cin Ngaih Lian Buansing tawh ka botung panin en in Champhai ka paiphei utthu uh ka genkhawm uh hi. Kum 16 kipha to ding hita a tuadan vaite in thazang hong zeksak mahmah hi. Ahi zongin sangkah lai ka hih manun ka paiphei tuan kei uh hi. Ka khuanung zak uh ciang ka khua uh Murlen ah zong paisuk uh a (Zogam Tangval honpi khat) mipi kikhop bawl in “Tangbang nong dam maw” cihla te banah:\n“Zolengthe lah khuangkhuang ding-a maw,\nZo sinlai ah na sa’ng e,\nZo huihkhi siang hong laang hiauhiaute in zong,\nZomi na hi hong ci e,”\ncih late sa uh a Zomite lungsim bun mahmah in khangnote thalawpsak mahmah hi cih kaza uh hi. Ka khuavengte tangvalno pawlkhat bang Zogam Tangvalte zuisuak in tudong mah Zogam Tangval hilai uh hi. Minam itna cih pen makai khat leh nih miten hong thahsak man, makai gina leh pil, hangsan leh thusiam neihman bek hilo in mihing lungsim sungah a omkhin, i sisan ah a omsa, i pumpi tung khempeuh a kizelcipsa hi a, tua sisan leh pumpi a kikhen kiuhkeuh mateng minam leh gam itna mihing pumpi sungah a bei hetlo na himawk hi. Pawlkhat in tua itna nuntakpih ngama, pawlkhat in tua itna zangkhia ngam in pawlkhat in tua itna kim leh pam leh leitung mong dongin puangzak ngam hi. A thupi penpen ah bel tua itna mihing lungsim sungah a beiloh ding a thupi hi. Minam leh gam itna a bei leh bel bangzah in pumpi pia in sisan luang taleh a mawkna hi a, minam itna lungsim bei kei peuhleh koi mun koi gam ah om in tuipi gal khat ah tualleng hitaleh ni khat ni ciang a minam itna a nuntakna ah hong kilangkhia veve ding hi.\nTua ahih manin Zomi aw, Zomi na it pen nang deih man-a na neih hi kei. Zomi na it pen na ngetnget leh na ngah zong hibeek kei. Zomi na it pen na nu leh pa in hong piak, amau sisan pan na luahsuk zong hikei, Zomi a na pian mana Zomi a it dinga van leh lei bawlpa in mihinga hong bawl ciil limlim pan ‘a tuaci ding ngiata’ hong bawl hi. Hinpih lel in, kisuanglah ken, kidek ken, lawmthaw/ciil bawl ken, a bei ding hikei, a khangsemsem ding bek hizaw. Na khankhat in zangbei kei niteh, na minam itna om nawnkei, bei kikeuhta cih bang a om thei ding zong hikei. Minam khempeuh in amau minam itna a nei hi a, nang zong a nei mah na hilel hi. Mihing khempeuh in amau pianna minam ciat a it uh hilel a, nang zong na pianna minam a it hilel teh. Tua manin na pianna minam na it pen a lamdang hilo a, ahi ding mah ahi hi.\nTua minam itna lungsim hong kigawmkhawm in Lamka khua ah thuthei, mipil, makai leh mipi mailam ding a khualte in minam sung a galdon ciang ‘kisam veh aw’ cih khat hong mu khia in tukum in zong Leitungbup Zomi Kimuhkhopna vai thupi mahmah hong hawm uh pen nakpi takin lungdamhuai a, angtanhuai mahmah hi. A gelte pil a, ngaihsun siam in zahtakhuai a, pahtakna leh pahtawina lianpi piakhuai hi (pahtawi ding lametna tawh a bawl uh hipeuhmahlo ding cih ka um lua hi). Zomi ten i pahtawi zo pah kei zongin ‘hun’ hong pai zel ding ah a thumuhna uh leh a nasepte uh hangin tangthu sungah a min uh bei ngeilo dinga, amau leh amau kipahtawi toto ding uh hi; tua ni ciang a gim a tawlna uh mangngilh tuam ding uh hi.\nMakai leh vaihawmte in hih banga Zomi te ading kimuhkhopna, tukhawm khawlkhawma thulian thumanpha kikum dinga hun nong bawl uh pen noh Lamka khua bek hilo Tuipi gal pan zong kiza hi, na za ung, kithawn vangvang hi, kiza vangvang hi, na gin uh ngaih, na thawm uh ging, Zomi bek hilo minam dang tampi te in zong na za uh, bil na dawh uh hi cih kong gen nuam uh hi.\nTua hun ah ulian leh mipil, thukan leh thutheite in thugenna leh pulakna limci nono hong neihpih dinga – hun paisa ah bangteng ciamtehhuai, bangteng thupi, bangteng hangin bangteng piang cihte a gen uh zaknop mahmah ding hi. Zaknop bek hilo in ciamteh huai mahmah dinga, mailam kalsuanna ding lam hong lak meivak zong hingelngel ding hi. Hun paisa a thupi mah bangin hun neihlai mailam hunte zong thupi sem a, mailam ah bangci kalsuan ding cih pen a thupi ngiat ahi hi. Tua thu khempeuh hih 3rd World Zomi Convention hun sungah na gen khit manloh uh hangin vai tuamtuam ah thulian tampi genkhia, phuangkhia, tangko man ding na hih manun a mun ah a za, a ngai, a mu kha dingte hampha a, ko zong ka ut mahmah uh hi. Bil leh pumpi tawh kong kihel zawhloh uh hangin ka zakding uh kilawmte, ka theih ding uh kilawmte zong hong hawmsawn zelzel un maw…\n3rd World Zomi Convention sunga thu kigen dingte – Zomi te bulpi (koi pan piang, koi ah bangcih zawh ciang tuni dinmun kitung), Zomi te Ngeina leh Dan (bangci neih, bang hun a nei, koi ah kizang, bangci kizang), Zomi te in minam leh gam itna tawh minam leh gam kep leh khoi a kulzia hong theihcilna leh a nasepte uh, a maban uh leh a kikeptoh zel ding dan (political awareness), Zomi te leitungah bangci nungta to zel ding, bangci minam lianzaw leh golzaw lak ah minam a hong kibawlna leh hong kipiansakna kemto a bitsak, kipsak to zel ding cihte – zaknop mahmah ding hi. Tua bang thulian thulimci, thuhoih tampi kigen ding cih zong tuipi gal khat pan na za den ung.\nConvenor Pu R. Sanga thugenna ah (interview) – Cultural integration, Political integration, Geographical integration cihte a thupi mahmah a, limtak ka na sim uh hi. Tua banah ‘collective survical kisam’ acih bang tuhuna kisam penpen leh leitung globalization leitungah a kul, need of the hour ahi hi. Sticker bawl thute uh ka na za uh a, khoppi lawhcinna dinga thungetna tuamtuam – anngawl lianga thungetna neih ni bang omsak cihte khawng zaknop mahmah a, kipawlna tuamtuam Zomi Youth Association leh a dangdangte tawh mabunnate khawng zaknop kana sa mahmah uh hi. Mipi sungah thuzak kikim ding hanciamna (publicity campaign, public awareness campaign) ci a khua tuamtuam ah zin kawikawi a mipi te tungah – i maban hibang hi ei, hibang vai kinei ei ci a na tangko khiat thute uh ka zak uh ciang nuam ka na sa mahmah uh hi. Lamka khuapi sung bek hilo, Zomi te tenna khuapi dang tampi (a min uh gen dah ni) ah zong makaite zin, tangzangte zin in thu va kikum, va kiho, va genkhawm, geel khawm, semkhawm cihte zaknop kisa mahmah hi.\nThugenpi dingte min kigual suk zihziahte zong kimu a Zomi te zong Anlangh te cih dan leh “Mi mawkmawklote” hihang cih hong kiciansak mahmah hi. Ahang pen leitung level ah zong a zumpih huai hetlo pilna, siamna, sangkahna nei leh sepna nei, theihna neite in hong uap ding, hong hilh ding, hong genuh ahih manin Lamka pau leng ‘maimailo’ hi. UK product, USA product, India, Kawlgam ah gambup lutang a sem vitvitte khawng in leitung level thu nak theihlua hi. Tua manin na hun gelna uh, na vaihawm uh thupi, lian, gol sa in – hong eng, hong duhgawh, hong kihel nuam mahmah uh. Kong kihelzo kei uh zong galkhat pan na thu uh na za hi ung cih nong theihpih ding deih ung. We hear you Lamka!\nMailam ah hunpha hong pai zel dinga galkhat pan ka zak bek uh hilo in tuni a vaihawm makaite zong leitung gam tuamtuam hong zin kawikawi in na Zomi pih te kiangah 3rd World Zomi Convention sungah theih ding ciamteh ding panlak ding omte hong gen kawikawi in hong zin kawikawi lai le uh cin cih tuipi gala omte in lunggulh mahmah ding hi ung. Zomi te, leitung kiu khat bek ah om lo a leitung kiuli ah kithehthanga i om zong ‘thupha’ namkhat hi cih i phawk ding deihhuai sa ing. Upate in ‘Sial khekhap sunga uiphuk om’ a cih banga mun khat, kual khat a omcip Zomi te hi nawnlo hi hang.\nZomi ah i pian pen ei deihtel hilo a, Zomi Kimuhkhopna na bawl uh pen i deihtel leh i geel, i hanciam ahi hi. Ei thu tawh i bawl, i gelte pen\nkikhek thei, kilamdangsak thei a, ei thu tawh a kigel hilo, ei hong kidonglote pen ei khel theih hilo hi. Minam a i pianna pen ei khek theih, ei lamdangsak theih hilo a, ahi zongin minam kalsuan zia ding pen ei gel theih, ei kikup theih, ei sep theih hi a, ei sep ding mah zong ahi hi. Zomi khempeuh in Zomi kalsuan zia ding a gel ding a sep ding hi a, Zomi hilote in hong kinpih loh hong seppih loh, hong phawkpih loh hangin khasiat theih hilo hi. Zomi a na pian leh Zomi na hihna na khek thei kei dinga, na lungsim tawh na kitheihmawh bawl nop leh bel hithei kha inteh; ahi zongin na hihna, na sisan leh na pumpi minam dangah na khel thei tuan kei ding hi. Zomi na hih leh lungdam inla, Zomi na hih leh na hihna pom in, sang in. Na za hiam?\nZomi a ka pian manin Zomi ka hi a,\nZogam ah ka omloh hangin Zomi ka hihna bei tuanlo hi.\nZokam a ka pau loh manin Zomi ka hihna bei tuanlo a,\nZongeina ka zuih keileh Zomi vang kiam tuam ding hi.\nZomi a laamto ka hih ding kei mawhpuak mah hi a,\nZomi khantoh nading kei sepding(tavuan) mah ahi hi.\nPrevious: Hong ngaihsut huai sim pian ta hi\nNext: Refugee leh Migrant kilamdanna bang hiam?


url: =“Zomi ka it hi” I cih leh :: ZOMI DAILY\nposted on 14 October 2014 at 8:07 am Lomkholna: Article, Politics\nDr James Suan Za Dong, MB BS, DO Sydney, Australia\nTu hun ciangin Zomi it nading, tawisaang nading leh ki pumkhat nading akua-akua-in kigenin lawphuai mahmah tawh kibang hi. Tua tawh kizui-in, Zolai i neih zawh zong kum za val khin ta aa, lai at zia i siam ding zong hun mahmah ta hi. Khuamuhna a zai nang, i minam tawisang nang leh ki itna i khansak nadingin limtak ngaihsun kawmin lai i at ding hun mahmah ta hi.\nI mipihte i it takpi leh, i mipihte ko ding, gensiat ding, maimawl sak ding ngaihsut vetin zong i nei kei ding hi. A diakdiakin Zomi it ing akici nuamte-in pilna, siamna, min leh za anei Zomite aangtanpihin i pahtawi ding hi. Zahtaak namel thei lo-in ut bangin cih gawp ding hun hi nawn lo hi. I ngaihsutna a kibat kei leh zong khat leh khat ki-upat bawlna tawh i kikup khawp diamdiam ding hun hita hi.\nSawt lam deuhin, GZA President Rev Dr Pau Khan En, ei Zomi sung bek hi lo mangkang mipilte nangawnin apahtak, a zahtak uh Zomi khat net sung khawng ah ki ci gawp ngei hi. Tua bangmahin Professor, Dr Thang Za Tuan, Dr JM Paupu, Rev Dr Dam Khua Nangte zong ki ci\ngawpgawp hi. Hi bang aa i cih gawp i Zomi uliante ii gualzawhnate limtak i kantel phat ciangin ei mawkmawk khawngte-in tua bang aa i cih dingte hi lo uh hi. A khekhap uh i zui zo kei aa, asiakmit ciang uh zong i ban zo kei hi Tua bang hi napi, a lungduai, cihgawpna athuak Zomi ulian pawlkhatte’ thukhual daan zahtakhuai leh ettehhuai kasa mahmah hi. A piicing nuntakna i neihna ding lam ong lak khia uh hi.\nTawlkhat sung ki daai-in thu kingaihsun thei zawdeuh ta hi’nteh i cih laitakin, tu’n Pu Colonel Khen Za Mung pawl khat in i ci leuleu hi. A mah pen i pa, i pute’ gual hi aa, tua bang aa net sung khawng ah i cih ciangin, Zomi khat hih dingin kilawm lo mahmah hi. Pasianin zong diksa lo ding hi ci-in ka um hi.\nPu Col Khen Za Mung pen Zomite lak ah a theihtaak pasal taktak khat ahihna tawm i suut pak ding hi.\nA pu : A pianna pu, Pu Mang Gin pen khawi leh vulh, taanglai nuntak zia tawh galmat samat ahi zongin, siah leh kaih ahi zongin, galhang, agualtungtuang aminthang khat ahi hi. Zomite’n i minthan sakpen , lawi tampi nei hi. Tu aa Lawibual Saang inn mun teng ah alawite ki bualbualna pan bualpi khat ong piang ahih manin, ‘ Mang Gin’ Lawibual ’ kici hi. Tua panin ‘Lawibual’ veeng min ong piang khia aa tu-in Tedim khuapi ii veeng lianpen khat min ong suak hi.\nGuite Pu Mang Sum Tedim ah a tupa Pu Mang Gin tawh na maang khawm uh hi. Pu Mang Sum saklam a tai ciangin, Pu Khoi Lam, Pu Kim Thuam, Pu Tel Khat-te-in Tedim ah hausa dingin na kun uh hi. Sep ding thupi nei lai ahih manin, “Mualbem aa Kam Hau na sam un” ci-in asawl bangin kisam hi. Pu Kam Hau-in Lamzang ah Pu Mang Gin ngak aa Pu Mang Gin ong tun kik ciangin Tedim ah galkap mang sem in, Pu Kam Hau in hausa, Pu Khoi Lamin thulam vaanin ong makaih uh hi. Tua aa kipan Tedim ah gal vengin nuamtakin akiteen masakna khuapi lian ong suak to hi. Pu Mang Gin tu-aa galkap tualpi sak palik len lui khang mun ah teeng hi.\nTu-in Tedim khuapi asuak sak, Pu Kam Hau, Pu Mang Gin, Pu Khoi Lamte phawkna-in Tedim ah mualsuang nih ki phutin mawng kung thum zong kisuan hi.\nA pa : Pu Col Khen Za Mung pa, Pu Thawng Za Kai 1917 kum France Labour Corps. Piancit paite makai khat ahi hi. Tedim ah Inpector of Police suakin, tua khit ciangin, Kawl gam, Vai gam, Malaysia gamte ah galkap bu-in om kawikawi aa Subedar Major ngah hi.\nA mah : Mel hoih : Pu Col Khen Za Mung pen tu lai khangnote-in a kumtam khit aa mu pan na hih man un na hamsia uh hi. A tangval no aa kipan, a tha hoih, ci ngo leh a meel ngiat ahoih aa minthang khat ahi hi. British Galkap Mangte in “ Nang, Zomi taktak na hi kei ding hi” na ci liang uh hi. Nungakte-in, “ U Mungpu-in ek nei kenteh” cih zahdongin a kigen ahi hi. Zomi pasal, mel hoih ngiat aa minthang i taangthu sung ah zong adang om lo hi.\nSports siam : Bawlung siam ahih manin, Independence ngah maa-in Mikang Gawzate team ah mikang ahi lo amah bek ki hel zo hi. Chin Division team ah kimawl hi. Burma Army Team zong makaih hi. Tennis zong kiva hi. Japan gal lai-in, Nakzang lei tung panin Meitei gun athuk penpenna mun ah diving-thu in minthang aa, India Post, tadensa ah kisuaksak hi.\nLaphuah siam : A tangval lai aa zawl la aphuahte, tudong mah ngaih kisa lai hi. Mang la pan Zola aa letkhiat zong siamin, Mang love songs tampite ei Zola ngumngeekin lek kikin kisasa hi.\nPil, teii, navaak : Mangkang hun lai-in galkap sung ah za khan ding ahaksat daan mikim theih ahi hi. Teii, pil, navak ahih manin, amah kumsim phialin za khang toto hi. Suahtakna ngah khit, ama’ kum 28 a phak miilmeelin Kawlgam Galkap Zumpi ah, Military Secretary, a masapen, thusaipipa na hi hi. Taavuan tampi aneih lak ah, Galkap sung aa za khang ding khempeuh ama sabuai tung pan kizeek khia hi zen hi. Kum 28 aphakin tua bang zaa angah pen Zomite adingin a aangtanhuai pasal khat ahi hi. Zomite lak ah Full Colonel zong angah masapen zomm ahi hi.\nGam ading Sepna: * Ambassador, Military Attaché, : Kawl gam’ ambassador in 1958 kumin Pakistan gam, 1960 kum in Sen gam ah Military, Navy and Air Attache in pai hi.\nGaldo siam : 1964-65 sungin KIA-tawh kidona panin, galte omna, ‘Black, Brown leh White’ area ci aa ciaptehna amaa phuah khiat ahi hi. Ayeyarwady Division ah KNDO leh Communists te dona ah galte zawh diipdeep nading strategy khat mu khia aa ‘ Phiat lay Phiat ‘ ( the 4 cut-offs ) ci-in tua tawh Deltta leh Bagu yoma teng ah galte kizo siang hi. Hihte tudongin Kawlgam galdonate ah kizang hi.\n* Chin Special Division (Ta la ka), tuateh, Chin State ( Pa wa ta ) Chairman: Chin Special Division hun leh Chin State ong ki laih hunte sungin, Chairman semin Khamtung gam lutang ahi hi. Tua hun sungin, asep tampite lak ah, Zomite-in i thuaklah mahmah, Tulsuk aa Customs Gate phiatin kilungdam mahmah hi. Tedim ah i kisap mahmah All-season Indoor Stadium, Khuado Hall ong pia aa Pu Khup Khan Thang, BE, ( tu-in, Norman, OK US ) in design ageel bangin kilam hi.\n*Member of Council of State, * Member of Council of People’s Attorney leh * Member of Council of People’s Justices-te ahi Kawlgam ah a saangpenpen ki ukna lutangte ah kihel hi.\nMin phatna : Nainganh Gongyi First Grade leh Zeya-Kyaw Htin- shwe-sa-lwe zong ngah hi.\nUnau kopin lawhcing : A mah bek hi lo-in asuahpih anaupa Pu Col Pau Khan Thang zong galsim vanleeng, jet fighter hawl siam mahmah hi. Galte-in thum vei a vanleng kap khia ngei aa belly-landing tawh atukna buh lo zau mun lian ah “Galhang min phatna leh za khanna” ki pia pah hi. Ki ukna lam ah zong Pu Col Mung mah bangin za lianpi sepna nei kawikawi hi. Amau unau bangin a ciapteh taak Kawl gam ah U (Col) Lwin leh anaupa, Col Maung Cho , om aa, khat Minister for Industry 1 leh khat Minister for Industry 2 ah Vuangyi sem hilhel tuak ngei uh hi. Kawl gam ah hih unau kop nih bek hi bang aa lawhcing khawm om hi kici hi.\nZomi ading deihsakna : 2nd Chin Rifles Battalion ah Commanding Officer ahih lai-in Battalion sung ah Zolai sinna pankhia hi. Zomi numei mel hoih kidemna zong bawl hi. Khuado simin, Yangon aa om Zomi sang naupangte mawtaw tawh la-in kisiim sak den hi. Khuado leh nithupi ni ciangin battalion sung ah zat dingin, Zopuan daan leh dial khui sak hi.\nKhatvei Khamtung ong ciahin akhuapihte innlusihin ci hai nga ciat pia hi ci-in thang hi; tua hun lai-in Zogam ah meh nangawn ci al in aki sawh zawh loh hun ahi hi. Tu-in Zomite Health leh Education Fund dingin a ip sung panin Ks thein 400, MKK Foundation ci-in Zomite adingin ong pia khia lai hi.\nHibangin Zomi sung ah, agualzo den, Zomi makaipi khatin, a mipihte adingin ama ip sung sawkin a pensen lak khit ciangin hizah ong piak pen a lungdamhuai, i ciapteh ding thu khat ahi leuleu hi. Tua MKK Foundation panin sangnaupang lai pilte pahtawina leh zato vai-in, Tedim leh Tonzang gam ah mi tampi tung ki pia khia zo hi. Mailam ah line hoih ngah napi a kah zo lote huhna kipia lai ding hi. Hih bangin a mipihte ong aangvan Zo-ta ahi hi.\nPawl khat te’n i makaite muanglua kha i hih manin, i hawmthawh thei hi. Maj. Mang Tung Nung, Pu Son Cin Lian, Lt Col Putpa, Maj Son Khua Lian, Lt Col Kim Ngin, Pu Pau Do Nang, Lt Col Khai Mun Mang, Col Son Khua Vum, Lt Col Kam Do Khup, Capt Sing Khua Khai, leh adang tampite zong Khamtung gam makai ulian vive hi uh aa Zomi ading sepna lian anei uh hiam ci-in i dong ngei hiam? A neih uh leh lungdam huai hi. A nei aa, a nei kei phial uh zongin amau i neih ngiimngiam limlim manin Zomite ahampha ihih lam i phawk kha ngei hiam? A mau hangin vaang i nei aa, mai i ngah hi. Tua ahih manin atung aa azahtaak huai pipi i upate, koko, gensiasia, hawmthawh nawn lo-in Zomi ong tawisang ahihnate uh phawkin, i it ding, i pahtawi ding, lungdamna i pulaak ding ahih lam i phawk nang kong hanthawn nuam hi.\nA thupi khat lai ah, net sung ah thu hoih, la hoih leh i Zominam khantoh nang a at nuam mi pil tampi i nei hi. Ahih hangin, ut peuh aa mi khat ci ngii-i ngee-i thei i om manin tua mi pil tampite-in lai ong at lo uh hi. Tua pen Zomite i supna lianpi khat hi aa i khantoh nading ong dal, ong susia hi. Lai i neih zawh kum za val khin aa, “Zomi ka it hi” ci-in i awngawng hi; adiakdiakin gamdang khawng atungte-in, mite khantoh daan, ngaihsut daan leh huih diik zia, khuadaakin enin mailam ah lai at taleng hoih ding hi ci-in deihsakna tawh kong hanthawn hi.\nDr James Suan Za Dong\nMB BS, DO Sydney, Australia\nPrevious: Tulaai Leitung Thuthang Tuamtuam Updates October 13, 2014\nNext: A manpha lungtang kepsiam in ~ Khat Thang\nKim Jong Nam sihna North Korea gammi khat matding thu kipia ~ ZD


url: =Korea Gam Christian te’ Missions Nasep Zia ~ Rev. Zam Khat Kham :: ZOMI DAILY\nposted on 12 December 2016 at 6:10 pm Lomkholna: Article, Biakna, Zamkhatkham\n2010 kum February kha bei kuanin ka sangkahna St. Louis, MO, USA pan innlam pha paka ka ciah sungin Rev. Job Nang Khaw Thawng tawh Kawlpi ah ka kimu uh a, Cope Centennial Jubilee tawh kituakin laibu khat a bawl sawmna ah, “‘Korea Gam Christian-te’ Missions Nasep Zia’ cih thulu tawh khat hong gelh lecin” ci-a a hong nget ciangin ka gen nop den thu khat zong ahih manin lungdamin ka mang pah hi. Ahi zong ka omna ka tun kik teh nasep tam mai ahih manin ka gelh zo pak kei-a a hunlap-a ka khak zawh loh ding dah-in thungetna tawh hanciamin ka hih theih bangin ka gelh hi.\nNidangin Mangkangte (a diakdiakin Mangkangte i cih deuh British/English-te) leh American-te a kipan Nitumna gamte in leitung mun tuamtuam ah missionary puakin missions sem uh a, ei’ kianga lungdamna thu hong puaka i kampau mahmah zong lai-a kigelh theih nadinga Zolai hong bawlsak Dr. Joseph Herbert Cope mahmah zong khat hi pah hi. Amaute’ nasepna peuhmah hawmthawh nading om lo a, amau’ tungah i lungdam den ding ahi hi.\nAhi zongin tu hun ciangin nidang lai-a Pasian’ thu hat mamah-a missions nasepna a hanciam mahmah tua gamte leitungvai (secularized) gawp uh a, Pasian’ thu-upna lam ah zong upna penga kipan upna khel tuamtuam tampi in vuknelh gawp ahih manin nidang zah-in missions nasepna ah hat nawn lo mai uh hi. Tua kawmkal ah Mangkang gam ahi lo gamte lak panin Korea gam ah Pasian in na nakpi-in sem-a, thu-ummi khang mahmah bek tham lo-in missions nasepna ah zong kuama’ phak loh ding zah-in hong hat uh hi. Tua hih manin Korea gama Christian-te in missions a sep zia uh theih nophuai ding hi, ci-in ka ngaihsun hi.\nKorea Gam Christian-te’ Missions Nasep Nopna\nPasian’ hehpihna tawh 2004 kum leh 2005 kum Korea gam Seoul khuapi ah sangkah-in ka om hi. Ka om hun sung a tom hangin ka muh khak leh a sin khak thu tampi om-in manpha ka sa hi.\nKorea gam ah ka om sung, 2004 kum May kha 30 ni-in, Iraq gam-a Abu Musab al-Zarqawi tawh ki-zom/paiikaan migilote in misisions nasem Kim Sung Il man uh hi. Amah pen English, theology, leh Arabic a siam mipil khat hi a, a leitung nasep taktak pen American galkapte’ kisap van tuamtuamte a puak Korean company-te’ kamphen (interpreter) ahi hi. 2003 kuma Saddam Hussein’ ukna a beisak American leh gam tuamtuamte tawh kopkhawma Iraq gam-a om Korean galkap 3,000 te a sap kik meng kei uh leh a mipa uh kithat ding hi, ci-in Zarqawi in Korea gam kumpite thu zasak hi. Kumpite in zong a hih theih tawpin Mr. Kim suahtak nading hanciam napi-in 2004 kum mah June kha 22 ni-in Baghdad khuanawl ah a ngawng kitan liuleu sa-a om Mr. Kim’ luanghawm kimu mawk h. A gen bangmah-un ngongtat takpi mawk uh hi. Tua hun sung buppi TV program khempeuh ah tua thu vive kilakin, a innkuanpihte bang dah lua mahmah-a a kahna khawng uh kilak den-a i khuasik-mul tho keii hi.\nNitumna gamte nangawn in lamdangsa uh hi. Leitung bup TV leh newspaper-te ah hih thu bekbek a kigen ciangin Korea gam Christiante’ missions nasepna leitung bup in thei semsem uh hi. Korea gam pen gam neu khat hi a, mi zong awn 50 val deuh bek pha pan uh hi napi-in missions nasepna ah leitung buppi in a theih zawh ding zah-in om uh hi. Missions nasepna ah Nitumna gamte leh gam dangte’ kikal ah lei (bridge) bangin kikham-a om bangin Korea gam Christiante amau leh amau kimu uh hi. 1973 kumin Billy Graham in, “Korea gam pen Asia gam missions nasepna ah kilotkhiatna mun (launching pad) hi ding hi” ci-in gen-a, tua bang lian hi takpi hi. A nuntakna a bei donga Pasian’ adinga kipiakhia Mr. Kim pen muh theih ding khat hi pah hi.\nMr. Kim mahbangin Korean missionary-te in leitung mun tuamtuam, a haksatna leh a lauhuaina munte tel-in na sem nuam zaw lai uh hi. Korea mite pen kampau tuamtuam sin-a siam dingin a leii uh hoih het lo hi. Mangkam bang a pau uh teh i nuihza dekdek mai hi. Tua pipi mah mun tuamtuam ah kuankhia-in missions sem keiimawk uh hi.\n2004 kum August kha sungin ka sang vuah leitung mun tuamtuam pan-a a khuan (furlough) hong ciah missionary nupa kop 40 hong tawlnga uh a, tawlnga i cih hangin nisim-in thu sinna leh kilawmtakna nei den uh hi. Tua nupa kop 40 te tawh sun-an leh nitak-an hong kine khawmsaka, ni simin a mi kikhek denin gen nop peuh gen, dot nop peuh kidong, cih bangin hong ki-omsak hi. Tuate lakah tampite Russia peuh, Romania peuh leh pawlkhat bang UK, USA khawnga missionary a pai peuh na hi ekek mawk uh hi. A pau bang uh siam khol lo pi mah-in kuankhia ngam lel uh a, a veiina uh leh a kipiakkhiatnate uh tungtawnin Pasian in zang mahmah-in lawhcing mahmah lel hi.\nTu Laitak Leitung Khuahun Omzia\nHih lai ka gelh lian laitak, 2010 kum April kha ni 9 ni, nitak lam nai 1:15 (USA Central Standard Time, 18:15 UTC) lian-in leitung ah mi 6,813,778,597 pha lian hi, ci-in US Cencus Bureau in ciamteh hi (Den deuh mahmah ciangin tu-a sangin tamzaw pah dinga, hih lai na sim laitak bang tampi khang khin ding hi). Tua mi 6.8 billion lakah 18% sanga tam zaw lote a khangto gamte ah teng uh a, a dang khempeuh mundanga teng uh ahi hi. Nidangin “Third World” khawng, “Developing World” khawng ci-a a kilolo gamte tuhun ciangin a kilawh dan kikhel-in, “Majority World” cih ding kilawm ta hi, ci uh a, zong kici ta mai hi. Wheaton College (Illinois) a missions thu kisinna Intercultural Studies professor (1991 kuma kipan) Dr. Scott Moreau in, “Missions nasepna ah Nitumna gamte a ultun hun uh bei ta hi; tua missionary-te si khin mang uh cihna hi lo a, leitung mundang ate in tua vision hong nei ta-in hong sem uh a hong hanciam mahmah uh hi” (The day of Western missionary dominance is over, not because Western missionaries have died off, but because the rest of the world has caught the vision and is engaged and energized) ci hi. Korea gam-a missionary a sem a nu leh a pate sung panin Korea ah a suak ngiat, 1998 kum leh 2005 kum kikal-a volume nih a pha History of Christianity in Asia a gelh Dr. Samuel H. Moffet (Princeton Theological Seminary ah professor sawtpi sem) in, mailam hun missions nasepna ah Asia pen thupi lo thei lo ding hi cih a gen nopna-in, “Asia represents the futue for missions” ci ngiat hi. 1973 kumin Christianity Today in leitung mun tuamtuama missionary-te lakah Nitumna gam pan-a kipuakkhia ahi lo 3,411 om hi, a cihna panin tuhun ciangin 103,000 val om ta hi, ci-in ciamteh hi. South Korea gam pan bekbeka kuankhia zong kum simin 1,100 val den hi, ci hi.\nKorea Gam Christian-te’ Missions Veiina\nKorea gam ah ka om sungin Christian-te’ omzia ka et ciangin a etteh-huai mahmahna uh pawlkhat ka mu hi. A diakdiakin thungetna, sumpi piakna, leh missions veiina/nasepna ah madawk mahmah uh hi, ci-in ka mu hi.\nKorea Christian-te peuhmah thungetna ah i phak zawh nadingin nakpi-a i delh lai mahmah kul ding hi, ci-in ka mu hi. Zingsang tung/phalvak tung thunget (dawn prayer) cih khat pawlpi khempeuh in nei mawk uh a, pastor-te in makaih ngiat uh hi. Khatvei bang Seoul khuapi sung Gangnam/Kangnam a cihna mun-a Sarang Church kici pawlpi ah zingsang thunget ka va kihel ngei hi. Zingsang nai 3 a ka pai uh leh, biakinn dim-in mi na tu zihziah khin mawka, mihing 8,000 val na pha meimai zen hi. La kisa ziahziah, thu kingen zaizai tangial-in zingsang nai 7:00 a.m. pawl-in kiman pan hi. Tua thungetna sunga kihel mi khat bang tua thungetna ah kihel nuam lua ahih manin ihmu lo lianga zan khuavak mawtaw hawl-a hong pai hi, ci uh hi. Ka kitheihpih pastor pawlkhatte in, “Tu zan thu ka ngetnget leh khua na vak mawk!” ci hiauzen uh hi.\nSumpi piakna ah zong Korea gam thu-ummite citak taktak uh hi. A ngahna uh tawh kizui-in pia tek uh a, Pasian’ tungah thumaan sawm uh hi. Korea gam ka om sunga ka kikhopna pawlpi pen mia tam khol lopawlpi khat ahi hi. Nipi Ni zingsangin mi 70 kiim khawng pha lel a, pawlpi neu pawl ahi hi (Pawlpi golpen Dr. Paul Yonggi Cho in pastor a sepna Yoido Full Gospel Church hi a, pawlpi mi 700,000 val hi, kici hi. Tua lo pawlpi mi 40,000 val a pha pawlpi nih ah kikhawm ngei ing). Ka pawlpi siapa in, “Ka pawlpi pen gol khol lo hi, ahi zongin cidam-a, pawlpi mite in sumpi maantakin khia uh ahih manin kong huh zo ding hi” hong ci lel hi. Ettehhuai, thupha ngahhuai mahmah hi.\nMissions nasepna. Korea gam-a pawlpi peuhmah missions na a sem lo pawlpi cih bang om lo uh hi. A pawlpi phacia tawh kizui-in a hih zawh zahzah-un missions sem uh hi. Kei’ kikhopna pawlpi bang gol lo ahih manin missionary 4 khahkhia uh a, a sep zawh zah mah-un sem veve uh hi. Pawlpi gol simsimte in bel a zaza-a sim ding mah-in missionary khahkhia ziahziah uh hi. Thanophuai lua mahmah, khatveivei bang, Korea gam-a piang Korea-te hi pah mai lehang, i cih nop hun om tham-a, ahi zongin Korea-te bek in missionary a khah thei, missions nasep a sem thei hi lo-in ei Zomite in zong i hih zawh zahzah-in kisem thei lua mahmah, cih ka phawk kik zel hi.\nKorea gama i sanggam thu-ummite in missions sem lo pawlpi cih bang a om thei dinga a ngaihsun thei mahmah lo uh ahi hi. Missions i sep kei ding leh pawlpi i cih bang ding hi mawk hiam? a ci ngiat uh ahi hi. Tua ahih man mah-in Pasian in thupha pia deuh hi leh kilawm mai hi. “Minghing Tapa in a mangthang mite zong ding leh honkhia dinga hong pai” ahih mahbangin a sihna pan-a a thokik i Topa in a kam nunungpen-a hong vaikhak zong tua mah ahi hi. Ama’ zawhsa nasep, mite a hotkhiatna thu, tua Gospel mah a tangko dingin hong sawl ahih manin tua nasep a semte mi hampha taktak hi a, Pasian’ lungsim a tuah ding mah uh ahi hi.\nKorea Gam Christian-te’ Pianzia\nAsia leh leitung mun tuamtuam-a om gamte tawh kibang lo-in Korea gam ah Christian-te in maipha ngah uh hi. Thu-ummite kineumuh lo-in kimuangmawh se lo hi. A hang tuamtuam a omna lakah tangthu-a thupiang pawlkhat hang hi, ci-in Oxford University a historical theologian Alister E. McGrath in gen hi.\nKorea gam pen Nitumna gamte’ ukna nuai ah om lo-in 1910 kuma kipan 1945 kum dong Japante’ khutnuai-a om uh ahi hi. Japante in nakpi-in simmawh-in bawlsia uh a, a thuakna uh nasia mahmah hi. Tua banga Japan-te’ ukna nuai ah bawlsiatna a thuak laitakun a gam suahtak nadingun nakpi-in hanciam uh a, “Independence Movement” ci-in nakpi-in kitom uh hi. Khatvei bang tua banga a kitomna vuah tampi mah in thahna thuak ngiat uh a, tua banga thahna a thuakte’ lakah Christian-te seh 3 suah seh 1 kihel ngiat uh hi. Tua hun lai-in Korea gam bup mipi za ah khat (1%) bek Christian hi pan hi, ci hi. Tua banga thahna a thuak thu-ummite’ lakah a tamzaw pastor-te hi sawnsawn uh ahih manin, Christian-te peuhmah gam leh minam itte hi, cih min hoih na ngah uh a, tu dongin Christian-te kineumuh, kisimmawh ngam khol lo hi, ci hi.\nTua bek tham lo-in den-a i gen bangin a gam uh ukcip gawp-a a bawlsia pen Nitumna gamte hi lo-in Japante na hi a, tuate’ khut sung pan a suaktasak pen General MacArthur makaihna nuai-a om American galkapte leh Nitumna gamte hi zaw hi. Tua ahih manin Christian upna peuhmah Nitumna gamte’ biakna, tua mite’ ngeina, leitung mun tuamtuam-a gamkekte’ vanzat hi, ci-in mu lo uh a, a suaktasak mite’ biakna (liberators’ religion) ci-in mu uh ahih manin a thu tel lopi-a pum langpan nopna lungsim nei lo uh hi. A um lote in zong langpan gummawk lo-in simmawh pongmawk lo uh hi.\nHih a tunga thute ban-ah, Christian upna a kipatcil-a kipanin mipite’ lakah maikai kiguanga mipite mahmah pawlpi nasepna ah a pan den manun pawlpi khang hi, ci uh hi. Tua ban-ah, Korea mite pen lai nei minam khat hi uh a, Kumpi Sejong’ uk sung, 1446 kum pawlin ama’ makaihna tawh mipilte in a bawl uh, a tel nop/a sim nop mahmah Hangul kici lai na nei uh a, mipite tampi in lai na thei uh ahih manin Christian upna leh pawlpi khanna ah huh mahmah hi. Tua hun lai-in Sen-lai (Chinese) kizang mahmah a, mihaute leh miliante bangin Sen-lai bek zang zaw uh hi. Ahi zongin Catholic missions hong tun ciangin Hangul bulphuh zaw-in sang tampi hong uh a, minautaangte in lai hong theihlawh uh hi, kici hi. Tua lai leh pilna sinna sang lam a hanciam Catholic, Presbyterian leh Methodist pawlpite’ hangin Korea gam ah laitheihna (literacy) khang mahmah a, biakna zong khangin pawlpi zong khang pah hi. Korea gam pen 1960 kum te leh 1970 kumte in president a sem Park Chung-hee khut nuai ah khantoh kipan-a, Christian tampite in tua leitung hauhnate mahmah zong Pasian’ piak thupha hi, ci-in um ngiat uh hi. America tawh a kipawlna uh, gam dang mun tuamtuam pana sum lom tampipi hong lutna, Korea mite’ nasep hanciam ngiatna, cihte zong a gam khantohna vuah a thupi mahmah hi a, ahi zongin Korea thu-ummite in Pasian a up manun Pasian in thupha pia hi, ci-in um bek tham lo-in tua bangin gen uh a, tua hangin zong Christian biakna leh pawlpi khang hi, kici hi.\nMissions Nasepna ah Haksatna\nKorea mite in missions nasep veii mahmah-in a hat mahmah uh hangin haksatna pawlkhat zong tuak veve tham uh hi. Nitumna gamte bang lo-in Korea pawlpite in amau’ missionary amau mah in khah nuam pah uh hi. Missions organization tungtawn hi lo-in amau’ thu-in missionary khahkhia uh a, mission field a pawlpi phuhte bang uh Korea gam-a pawlpite’ mengsawn bangin ngaihsun thei uh hi. Tua in mimal kidemna, pawlpi kidemna piangsaka sepkhop pankhopna khaktan mahmah hi.\nTua ban-ah, Korea gam pen minam khat bek a tenna gam, kampau khat bek a kizatna gam (homogeneous) ahih manin America khawng bang lo-in mi namdangte tawh kisawhkhakna tam lo hi. Missionary-a a kuankhiat uh ciangin a paina gam vua mite’ ngeina thei het lopi-in kuankhia den uh a, kizopna leh kimaingapna, kimuanna leh ki-itna a kip a khan nading haksa tuam mahmah hi.\nTua ban-ah, Korea gam-a missionary-te in a zat uh, a lawhcin mahmahna uh ahi, a gam mite mah makaisak pah-a mipite mah bulphuh pah ding hanciam nuam napi uh-in, mun tampite ah a Korea-te mah in thunei nuam, ukna nei nuam-in a nasepna vuah dongkholh mahmah thei uh hi. Sum leh paii khawng len tentan nuam, pawlpi leh nasepna tuamtuam, Laisiangtho sang nasepna leh tagah kepna, cih bang nasepnate ah thunei nuam-in uk nuam den uh ahih manin buaina tampi piangdsak hi.\nHih bang haksatna a om hangin missions nasep a veii ngiat Korea gama i sanggam thu-ummite pen missions nasepna ah lawhcing lo uh hi, cihna hi peuhmah lo hi. Nitumna gamte in kipawlna tawh semin kipawlna thupisak lua thei, thukhun (regulation) tawh kalsuan lua thei uh hi, ci-in Korean missionary tampite bangin a hun leh a mun tawh kizui-a sep theih ding a hanciam, a lawhcing bang tampi om leuleu uh hi. Den-a ka gen, ka sang vua hong tawlnga missionary nupa kop 40 te tawh ka kithuah lai-un Korea gam bup Laisiangtho teina lam-a panmun nei Global Bible Translators kici-te’ director Sung-chan Kwon tawh ka kimeltheih ngei hi. Amah bang Nitumna gamte’ missions agency khat tawh a sem khawm hi a, tuate tawh nasep pen “zia hau” lua mahmah uh hi, hong ci ngei hi.\nKa thu hong sau zawzen kik-a, hih zah a “zau” gen ding ka kisa kei liang hi. Bangbang ahi zongin, i lungsim leh i ngeina, i zia i dante i kibatpih mahmah Korea gam-a i sanggam thu-ummite’ missions veiina leh nasep ziate bel etteh tak mahmah hi. Ngahna sangin piakna ah thupha om zaw, ci-a i Topa mahmah in hong hilh ahih manin i zawn ngau bek ultungsak mawk lo-in, i pil loh i siam loh bek gen denkeii lo-in i hih zawh zahzah-a missions i sep ding, i Topa’ hong vaikhak banga Lungdamna thu i puakkhiat kawikawi ding hun mahmah ta hi, tua mah lah i thupha ngah nading lampi hi ding hi, ci-in a kihanthawn hi ni. Topa in thupha hong pia ciat hen.\nPrevious: Nigeria ah biakinn cim, mi 160 kiim si ~ TK Lian\nNext: Syria galkap te’n Aleppo ah Rebels te ukna mun lakbeh ~ TK Lian


url: =Solar Storm ~ T. Sawm Lian :: ZOMI DAILY\nSolar Storm ~ T. Sawm Lian\nposted on 11 July 2016 at 4:55 pm Lomkholna: Article, Sawmlian\n“Hello..hello… kuamah hopih theih kei si e, hello..hello…..”\n“Bangci hopih theih mah ding a, mobile teng sikhin hi ven…”\nHun sawt lo sung kihona (Communication System) hoihloh maimai ciin bangmapi’n na ngaihsun kha khol kei thei hi. Na phone tawi lai thakhatin kuangin, na ip sunga na handset a system bang hiam hoihloh hangin a battery hiam puak hen la, lampi kiang leh khuapi sunga electric khau om neinaite thakhatin kuang zuazua in puak hen la, tua bangin siatna tuamtuam thakhat thuin hong omin, nang hong panpih dingte na sap nading communication system zang thei kei lecin bangci bangin na om diam? Tua bang siatna namkhat pen misiamte in Solar Storm a cih uh hi a, leitung in tua ngak/tua in leitung ngak hiin misiamte in gen uh hi. Kum 2012 a tung dinga ngaihsut ahih hangin, ama kum 2011 hiam a nung kum 2013 ciang zong tung thei dinmunah zong om cih misiamte tuatdan ahi hi. Tua tawh kisai tawmkhat enkhawm dih ni.\nNuntakna bulpi a kici Ni (Sun) in ngeina hoih takin kum 11 zelah a khualzinna zo zel hi. A zawh kum 11na ah khauvak khauh mahmah piakhia zel hi. Tua pen van lam a kante (Astronauts) in Solar Storm hiam Magnetic Storm ciin a min vawh uh hi. Tua bang hun ciangin leitung ngeina-ah lamdanna om zel hi. Kum 11 a cin ciangin Ni in hupna a neih Magnetic field pen North (Mal tawp) panin South (Sim tawp) ah kisuan zel hi. Tua pen, kum 11 a cin simin Ni hupna North Magnetic Field pen South Magnetic Field lamah kisuan zel cihna ahi hi. Thakhata tua magnetic field kilaihna-in hupna hang tawh planetary system a om leitung (Earth)ah lamdanna tun zel hi. Tua Ni hupna thakhata kilaih in Solar Storm bawl hi.\nSik-hup-thei (magnet) in magnetic field nih nei hi. Khat in hupin, khatin paikhia hi. Tua hupna nihte pen thakhatin kilaih leh bangci bangin kilamdanna om ding hiam? Tua bang lian mahin, Ni aa hupna om pen kilaih ding cihna ahi hi. Ni hang beka khuavak, khua lum leh hupna a nei leitung (Earth) leh planet tuamtuamte adingin kilamdanna hong tung (ding) pen lametloh theihloh hi zawsop hi.\nTua banga magnetic field kilaihlak pen, tulai kam takin “leak-out” zel hi. Tua magnetic field leakout pen Ni omna gamla mahmah ahih manin, a nasiat mahmah kei leh leitung in thei loin vansang a huih lakah beimang zel hi. Ahih hangin, hong tung kik ding pen amasate sangin nasia zaw ding hi. Mausumi Dikpati, National Center for Atmospheric Research (NCAR) in a genna-ah, “Hong tung kik ding pen amasate sangin 30%- 50% in nasia zaw ding hi” ci hi. Hih lam a kante in 100 million hydrogen bomb zah hi dingin tuat uh hi. Galpi 2na a Japan gam a guallelsak Atom bomb sangin a zah 100 crore in khauhzaw ding cihna hi. Tulai galvan lauhuai pen Nuclear bomb tawh genteh le’ng Nuclear bomb zah 1000 tawh kibang ding hi. Tua bang lianga lauhuai hi ding ahih manin, leitung in a result pen thuak lo ding cih misiamte in gen ngam lo uh hi.\nAhih hangin, a langkhatah, tua pen magnetic force hi ding ahih manin, Nuclear galvan bangin leitung in thuak lo mai thei hi. Ahih hangin a kician taka theihtheih kum 1859 a Solar Storm sangin a zah tampiin khauhpai zaw ding cihna ahi hi. Kum 1859 in telegraph simloh leitung in communication lamah neih leh zat tangzang om lo hi. Tua bangin zong leitung pen nakpiin buaisak veve hi. “Vantung vaak pampam a, kuang ziahziah hi. Kihopihna (telegraph) bangmah zat theihlohin sikhin hi. Meikuang nasia mahmah vantungah a om bang hi,” ciin The New York Times in gelh hi. Ni hupna leh leitung hupna kituakloh mana siatna dingin nasia mahmah hi. Kum 1859 kuma Geomagnetic Storm zong a kici Solar Storm pen a nasia lo tawh a kibat hangin, tulai hun a tung dingin bel deihhuai het lo hi. Ahang bel, gensa mah bangin tua hunin telegraph simloh leitungah communication system om lo hi. Tu a hong tung kik ding pen tua sangin a zah 100 i nasia zaw lai ding hi!!\nHih banga Ni hupna leh leitung hupna a kituakloh ciangin Magnetic Shock Wave bawl zel hi. Ni hupna Magnetic field/wave tawh kizuiin leitung in a thuakna nasia in nasia lo thei hi. A tangpi thuin, Solar Storm pen naikal 24 pan 48 sung hi thei zel a, ahih hangin khatveivei ni tampi zong hi thei hi. Kum 1989 in Electromagnetic Storm hangin Quebec pen hun sawtpi sung meitha (electric) ah buai uh hi.\nNuclear galvan in khuavak tuamdeuh a bawlkhiatna hanga Ni zung natna a tut (radiation poisioning) pen Electromagnetic Storm (gendan tuamtuam, a hihna kibang) in zong tungsak thei veve hi. Tua pen mihing leh ganhingte adingin lauhuai tuamtuam tampi banah Cancer zong tun thei hi. Kum 1989 a Solar Storm hunin khapi sungah mihing om leh Ni tawh kinai lua ahih manin kihopih man loin si ding cihna hi. Solar Storm a nasiat mahmah hun ciangin Ni tawh kigamla a om i hih leh zong nik le puan hong bitsak ding i neih kei leh bel…! Na ngaihsun siam mai hia? Ngasa han keu tawh kibang ding cihna hi mai!!\nTua bang liangin mihing (hinna nei)te in i thuak theih leh, a diakin van lama nasemte in nak thuak mahmah ding uh cihna hi. Leitung a kimvel huih pen dal nih danin kigen hi. A pua lamzaw pen Exosphere kici a, lei tawh a kinaizaw pen Thermosphere kici hi. Hih lei a kimvel nihte paisuaka Nizung lei hong tung ahih manin tuate leitung adingin kisam mahmah hi. Ni hupna hatlua ding tawmsak, a sa lua ding a hunkhopa bawl, radio signal leenmang ding a kem leh, na dang tampi mihingte’ adinga hoih dingin Pasian in a bawl ahi hi. Tua leitung akimvel pualam zaw leh a poimawh zaw pen Solar Storm in a buaisakna hangin electric leh radio signal lam limlim buai lo thei lo hi. Tua bang ahih leh, TV leh remote signal zang khempeuh buai teitei ding cihna ahi hi.\nNational Aeronautics and Space Agency (NASA) in hih bang hong tung ding thei in US kumpi tungah kigingkhol dingin hilhkhin uh hi. US President Obama in zong kikepbit nading lampi tuamtuam ngaihsun ta hi. Europe lam mite in bel a ngaihsutloh lamuh ahih hang hiam, hih tawh kisai pulakna a neih lamuh kithei lo hi. Solar Strom hong tung ding pen NASA bek hi loin, National Center for Atmospheric Research (NCAR), National Space Science & Technology Center (NSSTC), European Space Agency (ESA) leh National Academy of Sciences (NSA)te banah, tunglam pana leitung a siasak thei dingte pan kepbit ding dan a ngaihsun pawl tuamtuam leh Aksi tangthu a kan mite in lim gen mahmah ta uh hi.\nSolar Storm pen kum 2010 a tung dinga a ngaihsun pawlkhat om hi. Ahih hangin misiam pawlkhatte tuatdan in kum 2011 hiam 2012 kum tawplamah tung ding ahi hi. Kum 2003 a Europe a Solar Storm hangin Sweden gam bekah zong mihing 50,000 valin meitha (electric) nei lo uh hi. Tu a Solar Storm hong tung ding pen gensa mah bangin leitung in Solar Storm a tuak teng lakah a lauhuai pen hi dinga ngaihsut/tuat ahi hi. A hun, ni leh nai pen kumah in gen thei lo a, ahih hangin hong tung ding ahihna thu-ah Astronomerte kilungtuak mahmah uh hi.\nHong tungsa leh misiamte tuatdan pan Solar Storm hong tung hun cianga omdan ding hih bangin ngaihsuntawm leng – huih lakah leng tuamtuam Aeroplanes, satellites, helicopter-te pen hopih theihlohin om ding a, lei lam pan lamlak leh makaih theihlohin om leh, tuate omdan ding bel…..!! Kihopihna lam telegraph, radio, TV, cell phone, electric khau, lei nuai pana meitui lakkhait nadinga kiphumte, internet connection tawh a kizom computerte, electric leh radio signal tawh a kizom khempeuhte thakhat thu-in khawl (stop) vat ding a, tua in meitha hat mahmah bawlin, electric munpi, electric khau, leh a khau kikhihna khuamte teek in a den bangin kuangsak zuazua ding a, a khen puakkham ding hi. Tua in i tenna leitung nasia takin kilamdangsak ding a, khua tampi meiphualpi suakin, khua pawlkhat kuama omlohna bangin hopih theihloh ding hi.\nHih Solar Storm tawh a kinai mahmah tawh a kibang thu khat pen America gam tawlam a om Maya minamte calendar “Mayan Calendar” ahi hi. Tua calendar sungah hun saupi ding tuat kholhsa-in nei uh a, tua pen ‘kum 5125.36 ciang in vial khat tung ding hi’, ci uh hi. Hi vial khat pen 12-21-2012 ciangin tung dingin gen uh hi. Tua hun ciangin leitung sia ding maw (or) thu khat peuhpeuh piang ding? Ngaihsutdan kibang lo hi. Pawlkhatte in, “Leitung a bei kei leh leitung mihingte in cikmah a mihingte’ theih ngeiloh nuntakdan kilamdan mahmahna khat piang ding hi”, ci uh hi. Pawlkhat leuleu in, “I pumpi mahmah leh i ngaihsutna mahmah pen tu laitak-a mihingte’ ngaihsutna tawh kibang thei ngei lo ding hi” ci uh hi. (Ref. Thang Mung, Rockford,IL, USA : 12-21-2012 ciangin leitung bei ding maw?) Hih thu pen Solar Storm tawh kinai mahmah leh kilawm hi.\nKamsangte genkholh banga genkholh thei ahi kei a, kikhem nadingin zat ding zong ahi kei hi. Ahih hangin hih thakhata siatna hong tung dinga misiamte in a gen uh leh muhdan pen ipsim ding lah a hi kei hi. Khristiante kingakna Lai Siangtho sungah tunglam pana siatna hong tung ding tampi lakah Solar Storm a kihel hiam? Isaiah 30:26 ah, “….khataang pen nitaang bang ding a, nitaang pen ni sagih sunga taangzah bangin a zah sagihin a taang ding hi” a cihna pen Solar Storm a genna ahi thei diam… Ngaihsut tak mahmah hi.\n(Source : Zawlaidi, Jan. 2011& Internet)\nTg. T. Sawm Lian\nPrevious: Siatvat zu a ciam pak Zomite ~ Lengtong Pauno\nNext: Dahpihna – Pu Gin Khua Thawn kum 71\nZIS pan dahpihna ~ Pi Dim Go Lian (kum 72)


url: =A citak siksekpa thungetna ~ Tg. Samuel Nas :: ZOMI DAILY\nA citak siksekpa thungetna ~ Tg. Samuel Nas\nposted on 11 July 2016 at 8:28 am Lomkholna: Article, TgSamuelNas\nKhatvei lai in siksek in nek a zong mipa khat om hi. Amah pen mi citak hi a, kul leh kisam om bangbang pen thalawp takin a sem den mi hi. Himahleh a nasepna ah a hahkat zahin metna ngah khollo a, kamsiatna tuamtuam in bawm thuahthuah zel lai hi.\nNikhat pen a sai ah a lawmte khat hong hawh hi. A lawm in, “ Lawm aw, lamdang ka sak gige thu khat om hi. Nang pen Pasian thu um leh midik mahmah khat na hi hi. Hi pen kei bek hilo in mite in zong hong theih dan leh hong gen dan zong hi. Ka theihsiam hetloh pen bel hi zaha hoih hi napi cin bang hangin hizah takin haksatna thuak na hiam cih thu hi… “ ci-in a dong hi.\nSiksekpa in dam takin a dawnna ah, “Siktum hoih pipi temtawng hoih mahmah a sekkhiat dingin ka sai ah tam veipi hong kipuak hi. Tua sikte pen ken ka la a, amasa penin mei-am sa mahmah sungah ka khul hi. Sik pen vaam hoihin a sat mahmah tan ka ngak a, tua khit ciangin lakhia in ka sekpi neih hoihpen tawh zah hetlo in khet cihtakin ka khenkik leuleu hi.\n‘Deih bang pian ta ei’ ka cih tak ciangin hun sakin tua sik pen tui vawt sungah ka pap suk leuleu hi. Vawt leh sa kikheng vatvat ahih manin sik pen zong ging sausau bek a, ka room sung pen meikhu tawh kizel khin zel hi. Hi bangin sik pen tem hoih mahmah ka suahsak matan tam veipi ka lumlet kikkik hi. A tamzaw pen khatvei bawl bek tawh hoih pah ngeilo uh ahihman zong hi.”\nSiksekpa zong tomvei sung hong khawl dide phot a, tua leh damin a thugen hong zomkik hi… “Sik tampi tak pen, hi bangin ka bawl tak ciangin thuakzolo in a kitan pahpah pawl om hi. Tuate pen a zattaak tem hoih suah thei nawnlo ding cih thei ka hih manin ka kongkhak kianga ninbawm sungah ka khiaziau lel zel hi.\nTua hi in, kei zong e, ka nuntakna ah khatveivei Pasian in haksatna meikuang sungah hong khul hun om zelin thei ing. Sekpi tawh hong khet hun zong om ka sa a, ka sat mahmah laitak tui vawt sungah hong pap suk vat hun zong om in ka thei hi. Haksa bel sa veve ing. Ka thuaknate genzawh hi kei. Himahleh Pasian kiangah thu ka ngen zel a, “Topa aw, ka tunga piang bangbang pen nang deihna bang hi ta hen. Na deih bang lian lim(shape) ka suah matan pen hong seksek lai inla, hong koih mawk kei in. Nong seknate a theisiam ding leh a thuakzo ngiat dingin zong ka sungah tha hong guan in. ‘Zattaak loh’ ci-a innkiu khat ah hong kikoih mawk ding pen ut deklo hing…’ ka ci thei zel hi” a ci hi.\nHih siksekpa cihtakna in eite zong a citak ngiat dingin mimal kim tha hong pia ciat ta hen.\nTopa aw, taak lua ka hih leh hong su nem in. Nem lua ka hih leh zong hong hal taak in. Nang a hing Topa. Nang deihna bang hi ta hen, nang deih bangbang. Amen!\n@Tg. Samuel Nas\nPrevious: Thupha Natna ~ T. Sawm Lian\nNext: ZIUSA Thupulakna: Zomi Khawmpi USA 2016 Lawhcing\nLOGOS leh RHEMA kibang maw? ~ Lian Muan Kim\nEite’ ading asia ageel ngeilo Pasian\nInn lam ciah ciang i lunggulh ~ Hau Za Cin\nZomi Kipawlna leh SMART Goals ~ Carey Suante\nMakai hoih ih cih kua te hiam? ~ Kolbe Tuangpu


url: =Ka muhpak US Gamthu pawlkhat (17) ~ Awn Za Pau :: ZOMI DAILY\nposted on 6 October 2015 at 8:29 am Lomkholna: Article, Awnzapau, Theihhuai\nLeitungah kikawmna ahi zongin kithuzakna ahi zongin a kicing mahmah leh a khangto mahmah gam hi napi’n, tudong mah USA ah Sikkhauto/Laito pen kilim zat mahmah lai hi. Nisimin laikhak khia a pai aw, parcel khak ding a pai aw kitawlnga mahmah lo hi. Ahi zongin khangham kum 60 val pian vivete bek mah in Laito nak zat mahmah phadiak lai uhhi. Company te lah leiba siik hat peuhmah a khasial in leiba siikna bill leh lai a tuamtuam hong nawh tun mahmah hi.\nAhi zongin internet huhau in nidang hun tawh tehna in Laito nasep pen a tawm mahmah hong hi veve ta hi. Laito lam pan sum lut tawm zaw ta ahihmanin, Laito nasem zong khiamkhiamta aa, nidang aa nipi ni lobuang nisim aa lai ahawm uh pen, August kha 2013 kum a kipan Sani ni zong lai hawm nawn lo ding ci napi a thu uh kheel kik ahi tam tu dong mah(2015) hawm suaksuak lai uhhi.\nUSA bup sungah zan khat bek a sawt ding Overnight Express Mail om hi. Tua zomah Priority Mail om a, nithum bek sawt hi. A tungg baih a tunghak tawh kinak sai lo zaw aa, ngah hamtang dia laikhakna “Certified Letter”cih khawng atuamtuam om thuahthuah lai hi. Na lai khak peuhmahte pen a tuntunna a tunni a tunhun a nai na tawmin ‘delivery confirmation’ tawh na khak nak leh online pan tracking no tawh ki-en kik thei hi.\nTua zomah First, Second, Third Class cih bangin ‘mailing system’ omsak laizen hi. Tua hi a, ei lamah ih Laito pen muang pha nawn lo ih hi tam, lai zong ih kikhakkhol nawn meelloh bang lo in, lai kikhak bek thamloh in van zong kikhak tangtang sansan lai uhhi. Christmas a hong tun mateng bang Laito ah van khak ding leh lai khiatna ding maill box te ah lai khia ding kigual ngelngal liang uhhi.\nA lamdang mahmah thu ah, kum simin USA gam bup ah, kum khat sungah January pan November kha bei dong van kileite sangin, December kha bekbek sung a van kilei a mal ahi a, avan man vekpi ahi zongin tam kilei zaw hi ci in ciaptehna na nei uhhi. (azom omlai hi…) Agelh: Awn Za Pau\nPrevious: Muh ciil Melbourne – 11 ~ Hau Za Cin\nNext: Florida pan Thupuak (06 Oct 2015)


url: =Singapore ah Kawlgammi innnasem in aomkhat inntungdawn panin tuaksuk in sipah :: ZOMI DAILY\nposted on 13 June 2017 at 4:07 pm UTC+9:30 Lomkholna: News, Sawltak, Singapore, World\nSingapore gamsung aom innsangdawn khatpan in numeikhat kiasuk in anuai ah sipah cih Strait Times (STOMP) pan kiza hi. Tua numeinu pen Kawlgammi innteeng nasem in aom “Myanmar Maid” khat kici hi.\nZanni Monday nitaklam in 216 Depot Road aom Interlace Condo (The Interlace Condominium) ah thupiang ahihi. Singapore gamsung aom Myanmar Salon te genkhiatna ah inndawl 19 panin atuaksuk cihi. Accident in akia hilo a, amahleh amah aki sihbawl kici hi.\nTua numeinu pen kum 25 aphakhin khat hi a, atuahsukma in ageinai panin atuahsukding kikhamsawm in kiho pihpih hi. Video akizaihna khatah tua numeinu pen inndawn akiau khatah atut laitak in alungsim akikheltheih nadingin numei khatin hopihpih hi.\nNa gamsung uhah tulaitak khuahun Weather bangcihiam, cihbangin alungsim mundang atuntheih nadingin ki hopih hi. Adang pasal khatinzong tuihai khat piaphei in, adang akeuleh ci’n tuidawnding in sawl hi.\nNumeinu ii hopihna pen dawngkik a, ahi zongin tuihai tawh akipia pen dawnlo cihi.\nSingapore Police Spokesperson khat ii genkhiatna ah 216 Depot Road buaina vaitawh kisai in hongki zaksak cihi.\nNumeinu pen atuahsukding kikhamzolo in tuaksuk veve hi. A tuahsuklian laitak Video kizaihkha in, ageinai ah aom mipi te awngkek ngeingai uh a, mulkimhuai mahmah hi.\nInndawn asangmahmah panin alengkhia hi a, huihlakah akiatsuk valvalkhit ciangin anuai atuksuk agingdam zong kiza hi.\nParamedics te genkhiatna ah tua numeinu pen aphual mahah sipah ci uhhi. Photo aki khahkhiatna ah numeinu pen leilak atuksuk ciangin khuplup velvalsa in kimuthei hi.\nVideo adangkhat: Singapore ah Kawlgammi innnasem khat inndawn pan atuahsukna\nSingapore gamsung ah innteeng nasemding in apai “Domestic helper” tepen gentheih phadiak uh kici hi.\nNasep hamsalua, Boss te gilolua cihbang bawlsiatna tuamtuam thuakkha uh a, anunung ah amauleh amau nangawn anuntakna uh ki itzo nawnlo in, sihding utzawta uh ahih manin, aki sihbawl cihkhawng kizathei zelzel mawk hi. Sawltak #zomidaily\nPrevious: Malaysia gamsung ah Celcom Network tawlkhatsung siacip\nNext: Malaysia, Sabah ah Motorcycle tawh innkuankhat tuahsia, mi 4 si


url: =5 October 2019 Sabbath 40na Bucing Neihsa Zeekna ~ MUC\n5 October 2019 Sabbath 40na Bucing Neihsa Zeekna\nAdmin 7:22:00 PM Articles, Offertory Reading Zomi\n5 October 2019 Sabbath 40na\nBucing Neihsa Zeekna\n“Mihoih a kineihkhem, no Thukham hilh siate le Farisi mite in gimna na thuak ding uh hi. Note in Pasian tungah lengmasel, masala, le kummin sing namtui a kipanin meh namtui nam khempeuh, sawm-ah khat pia napi-in,thukham sungah a thupizaw ahi thutang, hehpihna, le thumante na don kei uh hi. A dangte nusia tuan loin hih thute na zuih ding uh ahi hi. Matt. 23:23.\nNeihsa zeekna i gen ciangin sawm-ah khat leh sumpi bek dingin kingaihsun kha zel hi. Ahi zongin neihsa zeekna in tua sangin tangzai zaw hi. Neihsa kepna leh zeekna in Pasian mai-ah i nunna zia khempeuh huamkim hi. Eite in Pasian’ neihsa kem, a zeek mite i hi hi.\nPasian’ hong piak nate midangte aa ding thupha ahi dingin i zat ding kisam hi. I kim le paam nate kep kul ding kisam hi. Cidamna kep kul hi. Mi tawh kizopna hoih neih ding kisam hi. Na khempeuh ah Pasian’ gam masak ding kisam hi. Hihte khempeuh in neihsa kepna leh zeekna tawh kisai hi.\nLaithei-te leh Farisai mite in sawm-ah khat leh na tuamtuamte ah citak mahmah uh hi napi, mi hehpihna, thukhualna cihte nei lo uh ahih manin Jesuh in amaute thuhilh hi.\nPasian’ thupiak bangin a nungta mi na hi hiam? Koi bangin mite mai-ah Pasian’ min dai-sak na hiam? Neihsa kepna leh zeekna-ah Pasian’ deih bangin i nuntak kei leh nungzui taktak i hi kei hi.\nThuumna: Neihsa kepna leh zeekna in i nunna khempeuh huam khin hi. I sepna khempeuh sukha hi.\nThungetna: Topa aw, na deihna tawh kituakin ka nuntak nadingun hong huh in. Amen.